Bi herri, eta mendatea itxita

Errepideetan konpontze lanak egiten direnean eragozpenak sortzen dira eta horiek ez dira gidarien gustuko izaten. Irailaren erdialdean obrak egiten hasi da foru aldundia GI-2630 errepidean, eta Legazpi eta Oñati arteko Udana mendatea itxi egin dute lanek iraungo duten lau hilabeterako. Olaran errekaren gaineko lau zubiak konpontzen ari dira, Olabarrieta auzo oñatiarraren parean. Lanek 600.256,88 euroko aurrekontua dute eta urtarrilaren 15erako aurreikusten da amaiera.

Legazpi eta Oñati mendatearen mutur banatan daude eta errepide hori da bi herrien arteko lotura zuzena; oñatiarrentzat, gainera, herriak dituen bi irteeratako bat, errepidea baita bertara joan eta bertatik irteteko modu bakarra (Legazpin trena dago).

Errepide mozketak hainbat kaltetu utzi ditu, bi herriotako bizilagunak gehienak, Udana jende askok zeharkatzen duelako bere egunerokoan eta beste askok, tarteka. Diputazioaren erabakiak haserrea eragin du bi herriotan, eta Oñatin, gainera, isolamendu eta utzikeria sentsazioa utzi du.

Bide alternatiboa

Lana, ikasketak –Mondragon Unibertsitateko Enpresagintza fakultatea Oñatin dago– eta bestelakoak direla, mendatean gora eta behera egunero ibiltzen diren herritarrak asko eta asko dira.

Olabarrieta auzoko biztanleei ez ezik –baserri bideak erabiltzeko baimena dute moztuta dagoen errepide zatia igarotzeko– Udana ixtean Deskargatik ibiltzeko alternatiba eman zaie gidariei. Baina Udanatik joanda Legazpi eta Oñati arteko bidea 12 kilometrokoa bada eta 25-bat minutu behar badira egiteko, Deskargatik joanda 28 kilometro pasa dira eta 30 minututik gora hartzen du bidaiak. Aldea handiagoa da normalean, ordu puntetan auto pilaketak sortzen direlako.

Kaltetuak haserre

Bi herriotako udalek uztailaren erdialdean jaso zuten mozketaren berri, eta kalteen aurrean eta kaltetuen eskaerei erantzuteko orduan maniobratzeko ia tarterik ez dutela izan adierazi dute. Oñatiko alkate Izaro Elorzak azaldu duenez, «kalketuak hein batean oñatior oro dira, batez ere Udana egunerokoan zeharkatzen dutenak, izan kotxez eta bereziki garraio publikoz… eta nola ez, Olabarrietako bizilagunak eta enpresak eta langileak».

Udana mozteak legazpiarrengan ere eragin duela esan du haien alkate Koldobike Olabidek, baina «kotxerik ez duten legazpiarrengan batez ere, izan ikasle, langile edo Oñatin familia duena. Garraio publikoa erabiltzen dutenak dira gehien kaltetutakoak». Kotxea dutenek alternatiba badutela dio, «Bergaratik joan daiteke, ez da hainbesterako itzulia, Deskargako autobidearekin asko aurreratu delako».

Gidariak, ordea, ez dira iritzi berekoak. Oñatiko San Martin egoitzan lanean dabilen Mari Martinez oñatiarra da, baina Brinkolan bizi da, Udanatik oso gertu, eta ikaragarri luzea iruditzen zaio lantokira joateko egin behar duen bidea; haserre dago. «Egunero 15-20 minutu gehiago behar ditut orain lanera joateko. Egun askotan, gainera, bi aldiz joan behar izaten dut Oñatira… Pentsa zenbat denbora galtzen dudan bidean eta horrek duen kostu ekonomikoa, gainera».

Jose Mari Beitia oñatiarrak antzeko kexak ditu. Legazpin egiten du lan, Ulmako lantegian. «Faena bat da, lehenago atera behar naiz etxetik, beranduago iristen naiz etxera, trafiko handia dago… Eta horrela lau hilabete!». Luze deritzo, eta «esaten dutenez ez dute baliatu behar errepidean asfaltoa berritzeko, edo luiziak izaten diren guneak indartzeko edo behera erortzen ari den zatia konpontzeko. Laster gara berriz ere obrekinn!». Oñati «abandonatu» egin dutela pentsatzen du, «Gipuzkoako punta batean gaude, Donostiatik urruti, eta nabaritzen da. Gurea bezalako herri handi bat, industria asko duena gainera, nola egon daiteke dauzkan errepide eskasekin? Udana itxita, San Prudentziokoa da orain Oñatitik irteteko bide bakarra. Istripuren bat izaten bada, isolatuta geratuko gara».

Garraio arazoa konponduta

Garraio publikoan ere izan du eragina Udana ixteak. Obrak hastearekin bat, Legazpi eta Oñati arteko zuzeneko zerbitzua kenduzuen aldundiak, eta eskaini zuen alternatiba transbordoz betetako bidaia zen: Legazpitik Zumarragara autobus bat, Zumarragatik Bergarako San Prudentzioko bidegurutzera beste bat, eta handik Oñatira hirugarrena. Udanatik ordu erdian egiten zen bidaia ia bi ordukoa bihurtu zen.

Bi udalek bidaiarien kexa ugari jaso zituzten. Gainera, Elorza alkate oñatiarrak esan duenez, «hasieratik ikusi genuen aldundiak planteatutako zerbitzuak ez zituela herritarren beharrei erantzuten, ez zela alternatiba errealista bat». Arazoari irtenbidea emateko zuzeneko autobus zerbitzu berezia ezarri zuten, Udanatik eta Olabarrietako baserri bideetatik ibiltzeko baimena duen mikrobusa kontratatuta. «Lurraldebusek ezin zuen zerbitzu hori bere autobus handiekin egin, eta ez zegoen denborarik kontratazio berezi bat egiteko. Horregatik kontratatu dugu bi udalok», azaldu du Olabide legazpiarrak.

Duela gutxi behin-behineko linea Zumarragaraino luzatu da. Bi mikrobusek egiten dute zerbitzua,Goierri Bus eta Apaolaza konpainietakoak.

Obrak duela hilabete eta erdi hasi ziren. Udanatik joan-etorriak egiten zituztenei ez zaie haserrea joan oraindik, eta aurretik beste bi hilabete eta erdi dituzte.


Woody Allenen 'You will meet a tall dark stranger', abuzturako

Antonio Banderas, Anthony Hopkins eta Naomi Watts aktoreak dira protagonistak Londresen filmetatutako komedia honetan. Canneseko Nazioarteko Zinemaldiaren azken edizioan aurkeztu zuten.

Datorren abuztuaren 27an estreinatuko da You will meet a tall dark stranger, Woody Allen zinemagile ezagunaren azken filma. Londresen grabatu zuten komedia hau Estatu Batuetan baino hilabete lehenago estreinatuko da Espainian. Antonio Banderas, Anthony Hopkins eta Naomi Watts aktoreak dira bertan protagonistak, eta Canneseko Nazioarteko Zinemaldiaren azken edizioan aurkeztu zuten, lehiaketatik kanpo.

Zoriontasuna bilatzeko bidean zentsugabekeriaz jarduten duten pertsonaiak aurkezten dizkigu Allenek orain ere: banatu berri diren senar-emaztearen (Anthony Hopkinsen eta Gemma Jonesen) eta beraien alabaren (Naomi Wattsen) nondik norakoak izango ditugu ikusgai pantaila handian. Alabak ere izango du zerekin kezkatu, Josh Brolin bere senarraren eta Antonio Banderas nagusiaren arteko maiatasun korapiloa askatzeko.

Gaur estreinatu da trailer ofiziala gazteleraz. Hemen duzu.


Altsasuk bigarren postuari eusten dio

Erregional maila. 10. jardunaldia. Amaia 1 – Altsasu 1

Sailkapenaren goialdean dauden bi taldeen arteko lehia izan zen Altsasuk eta Amaiak izan zutena. Amaia baloiaren kontrola izaten saiatu zen; Altsasuk, aldiz, joko zuzenaren alde egin zuen gehiago. Amaiaren akats bat aprobetxatuz, Guisadok Altsasu aurreratu zuen, atsedenaldia baino lehen. Amaia partidari buelta ematen saiatu zen behin eta berriz, eta bukaera aldera berdintzea lortu zuen. Horrela, puntu banaketarekin despeditu zen partida.

Sailkapenean Lagunak B taldea da liderra (22 puntu) eta Altsasu bigarrena dago, 5 puntura (17 puntu). Asteburuan Altsasuk Berriozar hartuko du Dantzalekun.


"Nik Errepublika defendatuko nuela zin egin nuen"

PLAZA IREKIA: MANUEL IBARROLA (Laudio, 1915) gudari aritu zen gerran. Urte latzak izan ziren horiek baina arazorik gabe kontatzen dizkio galdetzen dionari eta xehetasunik txikiena ere ondo gogoan du, dagoeneko 97 urte dituen arren.

Kasu honetan, erredakziotik proposatutako galderez gain, atariaren erabiltzaileek egindakoak ere luzatu dizkiogu Manueli, plaza irekiaren atala estreinatuz aiaraldea.com atarian.

ERREDAKZIOA: Zein zen zure egoera altxamendua hasi zenean?

MANUEL IBARROLA (Laudio, 1915) gudaria izan zen. Urte latzak izan ziren horiek baina arazorik gabe kontatzen dizkio galdetzen dionari. Elkarrizketa parte-hartzaile bat egin dio Aiaraldea.com-ek irakurleek bidalitako galderekin:

Zein zen zure egoera guda hasi zenean? (I.P.S.)

Ni Alcalá de Henaresen nengoen zerbitzu militarra egiten guda hasi baino lehen. Matxinada hasi baino egun batzuk lehenago mugimenduak egon ziren armadan eta Madrilera joan nintzen zaldi batekin, han Santanderrera joateko baimena eskatu nuen.

Behin Kantabriara heldu nintzela nire kapitainaren asmoa berarekin Burgosera joatea zela ikusi nuen, baina nik banekien han matxinatuak gehiengoa zirela. Bidai luze bat egin nuela adierazi nion eta 24 orduko atsedena behar nuela esan nion ere. Castrora joateko baimena eman zidaten eta ni, aldiz, Laudiora etorri nintzen. Herrian harrapatu ninduen gudak.

Zuk Errepublikaren alde hartu zenituen armak, zergatik? (G.L.R.)

Ni militarra nintzen eta Errepublika defendatuko nuela zin egin nuen. Eta hori egin nuen. Bestalde, ni betidanik abertzalea izan naiz. Nere aita ere bazen. Egia esanda, txikitatik, ikurrina bat ikusten nuenean iruditzen zitzaidan beste mundu bat irekitzen zitzaidala.

Urte horietan herri guztietan egiten ziren egunero mitinak eta jendea joaten zen. Laudion bertan bazeuden espata-dantza taldeak, bai gazteak, bai helduak, irule taldeak ere... denetarik geneukan.

Aiaraldean guda nola bizi zen? (I.S.B.)

Hasi bezain laster, Baranbioko zubiak bota zituzten matxinatuei bidea mozteko. Laudion miliziak sortu genituen koadrila bat Guardia Zibila Amurriora bidali ostean. Ideologia ezberdinekoak ginen, baina oso harreman ona genuen. Berganzagoitian jarri genuen postu bat, Bidekotik gertu.

Amurrioko San Pedro eskuratu genuen ere, etsaiak metrailadora bat zeukan tontorrean eta. Amaiur batailoiak gizon ugari galdu zituen borroka horretan. Guk Aloriatik igo ginen.

Dena den, leku askotan egon nintzen, frontean. Villarealeko Erasoaldian, Urbinaraino heldu ginen. Gero San Pedron Bakunin Bataloia ordezkatu genuen eta bonbardatu gintuzten berehala. Aretako batzuk hil ziren hor.

Mungian, hegazkinek bonbardatu gintuzten baina gure taldeari ez zioten kasurik egin, gainetik pasa ziren. Soiuben zortzi eguneko erasoa sufritu genuen, faxista italiarren aurka. Fruniz, Gatika, Morga eta Berunezko Gerrikoa zeharkatu genuen geroago. Derion soldadu batzuk atzeman eta harrapatu genituen, oso jatorrak ziren gixajoak, Galiziakoak. Butroiko gazteluan lo egin genuen handik gutxira.

Bilbo erori zenean Erandiotik Areatzara joan ginen. Zauri batzuk eragin zigun "quinta columnak". Kontraerasora pasa eta gero, Portugaleten bukatu genuen. Hortik Arraiz mendira joateko agindua jaso genuen eta mendi horretan 120 hegazkin bonbardatu gintuzten. Hildakoak hilerrira eraman eta gero Kantabriako bidea hartu genuen. Han 18 italiar harrapatu genituen. Hurrengo egunean eraso genuen eta zauritu ninduten. Oso borroka bortitza izan zen, 80 lagun edo galdu genituen. Pare bat bala eman zidaten sahietsean, baina ez zen oso larria izan. El Sardineroko ospitalean egon nintzen Nazionalak sartu arte.

Kantabriatik Asturiasera bidali ninduen armadak.

Atxilotua izan zinen? (J.B.I.)

Bai, Asturiasen. Itsasontzi alemaniar batek harrapatu ninduen. Galiziara eraman gintuzten. Zaindariek geneukan guztia lapurtu ziguten. Santoñan, El Duesoko espetxean bukatu nuen. Handik Cardeñasera bidali ninduten, kontzentrazio esparru bat zen hura. 18.000 pertsona geunden.

Langile batailoi batean erroldatu nintzen. Nahiago nuen hori geldirik egotea baino. Burgosera eraman gintuzten. Bertako jendeak harrituta zegoen, ez geneuzkan adarrik. "Gorriak" horrelakoak ginela pentsatzen zuten. Talavera de la Reinan gauza bera gertatu zitzaigun.

Frontean egon ginen lubakiak egiten. Gero minak kendu nituen Madrilen eta lan horretan gustora egon nintzen.

Guda bukatu zenean zerbitzu militarra egin nuen.

Ez zinen gartzelan egon? (A.B.K.)

El Carmelon egon nintzen, baina ez denbora asko. Hilero Guardia Zibilaren koartelean aurkeztu behar nintzen. 100 edo agertzen ginen hilero Laudion.

Errepresaliak sufritu zenituen? (R.S.O.)

Ez. 5000 pezeta ordaindu nituen. Laudioko sei pertsonek salatu ninduten, baina nire epaiketa militarra zen eta ez zuten parte hartzeko aukera. Ni, orokorrean, arazorik gabe bizi nintzen. Noizbait Guardia Zibilek ez ninduten uzten mezara joaten, baina orokorrean Orozkon babes handia izan nuen.

Emakumeek paperen bat jokatu zuten gudan? (G.G.A.)

Emakumeek lan asko egiten zuten. Gure "quinta columna" ziren. Informazio ugari ematen ziguten.

Frontean noiz izan zenuen beldurra? (J.J.I.)

Beldurrik ez nuen pasa. Berehala ohitzen zinen. Umeen jolasak ziren. Gaur egun ez, beldurra izango nuke, gudak askoz bortitzagoak baitira.

Adibidez, hegazkinak tirokatzen genituen nahiz eta beraiek gu ikusi. Peñalemoan Baranbioko batekin, Olamendirekin, fusil-metrailadore bat hartu eta hegazkinak tirokatu genituen. Lehen deskarga bota genuen bakarrik, ikusi gintuzten eta dentarik bota ziguten. Harri artean geratu ginen ezkutaturik.

Gaur egun Errepublikaren alde borrokatu zenutenei omenaldi batzuk egin dizkizuete. Gustoko dituzu? (Aiaraldea.com)

Gauzak gehiegi nahasten direla esango nuke nik. "Otsoaren hatsa" estreinatu zenean gudari eta milizianoen senideak zeuden, baina nire ustez borrokatu zutenek bakarrik jaso behar dute omenaldia.

Bestalde, apirilaren 14ean egindako ekitaldian egondako beste pertsona reketea zen. Hori Errepublikaren aurka egin zuen. 1936ko abuztuan gartzelaratu zuten horregatik.

Gaur egun egiten diren adiskidetzeko saiakerak duela 30 urte egin behar izan ziren. Duela 30 urte dagoeneko alderdi bakoitzeko partaideek beste gauza batzuk egiten geunden eta ika-mikak gertatzeko arrisku handirik ez zegoen.


Isastiko autobus geltokia Mendibilgo lokaletara aldatuko dute

Mendibilgo lokalen parean geldituko du autobusak, ostegunetik aurrera.

Ugaldetxon autobus geltoki aldaketa bat egongo da aste honetatik aurrera. Zehazki, Isasti etxadi pareko autobus geltokia Mendibilgo lokalean parera eramango dute. Datorren ostegunean, hilak 18, sartuko da indarrean geltoki aldaketa.

Udalak adierazi duenez, autobusa baztertzeko toki bat bilatu dute. Izan ere, Isastin gelditzen zenean trafiko arazoak sortzen zituen Ekialdebuseko ibilgailuak, eta hori konpondu nahi izan dute.


Bizitzaren udazkenaz, Zu liburuan

Anjel Lertxundik Zu liburua aurkeztu zuen atzo, Donostiako Udal Liburutegiko Sotoan, goizeko 11:00etan. Narratzailearen emazteari minbizia diagnostikatzen diotenean hasten da kontaketa.

Atzo goizean aurkeztu zuen liburua Anjel Lertxundi oriotarrak.

Emazteari diagnostikatu dioten minbiziak bizitza aldatu dion bikote baten gorabeherak kontatzen ditu, gizonezkoaren ikuspegitik. Izan ere, Zu nobelako Zu pertsonaiari pankreako minbizia aurkitu zioten 2012ko ekainaren 19an. Nobelako Zu, bere emaztea litzateke, liburuaren aurkezpenean azaldu duenez bere emazteari minbizia diagnostikatu ziotenez geroztik bizitakoan oinarritu baita liburua idazteko.

Dena den, bere egunerokoan oinarritzen den arren, nobela fikziotzat jo daitekeela azaldu du Lertxundik, fikzioa idazkuntzan baitago. Fikzio hau, esan bezala, atzo aurkeztu zuen Anjel Lertxundik, goizeko 11:00etan, Donostiako Udal Liburutegiko Sotoan.


Isats gisatuen lehiaketa

Azoka bereziarekin batera, Irrintzi elkarteak eskualdeko elkarteen arteko Isats gisatuen lehiaketa antolatu ohi du aspaldi honetan. Aurtengo edizioan sei elkartek hartu zuten parte eta epaimahaiaren arabera, Zizurkilgo Ibai Ertz elkarteak prestatu zuen kazolarik onena. Bigarren postuan geratu zen Amasako Uxo Toki eta hirugarrenean Villabonako Behar-Zana. Asteasuko Aiztondo, Zizurkilgo Urkamendi eta Villabonako Irrintzi elkarteek ere parte hartu zuten lehiaketan.

Argazki gehiago ikusi


"Ez da azkena izango"

"Ez da azkena izango" esanez hasi zen aurtengo herri bazkariaren iragarpena.

"Ez da azkena izango", herri honek horrelako egun berezi bat merezi duelako. "Ez da azkena izango", egun honetan sortzen den euskal jai giroagatik. "Ez da azkena izango".

Badira 6 urte, Erramu Zapatua indartu behar zela ikusita lagun talde bat batu ginela. Bi arrazoi nagusi aurkitu genituen horretarako: alde batetik, euskal nortasuna eta ohiturak bultzatzea; eta bestetik, goizeko egitarau bat egun guztikoa bihurtu zedin lortzea.

Aurtengoan, hasierako aurreikuspen guztiak gainditu dira, txartelak salgai jarri eta 4-5 egunetan denak salduta zeuden, ikaragarria. Balorazio oso positiboa egiten dugu. Herri bazkarian jende asko eta giro ezin hobea egon zen, eta txarangarekin kale animazio ikaragarria.

Hala ere, hau guztia ez litzateke posible izango herriko hainbat merkatariri esker izan ez balitz. Horregatik, eskerrak eman nahi dizkiegu Mizpildi eta Konde okindegiei; Bixain harategiari; Mujika, Raizabal eta Larrañaga gozotegiei; Miner ardoei; Mertxe urdaitegiari; Depor, Kortazar, Euxebio, Bule eta Ariznoa tabernei; Berroia inprentari eta Bergarako Udalari.

Honez gain, eskerrak baita aurten bazkaria zerbitzatzen eta mahaiak jasotzen lagundu digun Zero Zabor taldeari (sekulako lana) eta azken urte hauetan bazkaria eta herriko kaleak alaitu dituen txarangari ere, eskerrik asko benetan. Esker berezi bat baita sei urte hauetan gurekin lan egin duten sukaldariei ere.

Baina jakin badakigu horrelako bazkari bat antolatzeko lan handia dagoela atzetik; horregatik, datorren urtera begira, eta bazkari herrikoi hau gal ez dadin, laguntza eskatzen dizuegu. Honela, pertsona gehiagoren artean gauzak hobe eta errazago egingo baitira. Beraz, animatu!

Besterik gabe, eskerrik asko eta hurren arte.

--------------------

Aitor Aranzabal

(Erramu Zapatuko bazkariko lagun taldea)

Bergara


Guraso Eskola

Guraso Eskolak urteko lehengo hiruhileko guraso bilerak martxan jarri ditu. Bilerak urtarrilaren 17an, otsailaren 14an eta martxoaren 7an izango dira. Gai jartzailea Belen Perez de Prado izango da eta bertan umeen heziketan hitzegingo die gurasoei. Andres Narbarte Xalto eskolako jangelan elkartuko dira eguerdiko 2:30etik 4:30era.


Alpeak tourrean: gaur Galibier eta bihar Izoard

Tourra erabaki dezaketen mendiko etapak izango dira datozen egunetan. Alpeetan sartuko da tourra, eta bi etapa handi izango dira gaur eta bihar. Lau mendate igoko dituzte gaur, hurrenkera honetan: bigarren mailako Ornon (5,1 km eta %6,7ko batez bestekoa), maila bereziko La Croix de Fer (24 km eta %5,2), lehen mailako Telegraphe (11,9 km eta %7,1) eta maila bereziko Galibier (17,7 km eta %6,9). Guztira 183 kilometroko ibilbidea izango dute aurretik, eta azken mendatetik helmugara 33 kilometro egin beharko dituzte aldapan behera. Jaitsierak erabaki dezake, beraz, 2017ko Frantziako Tourreko Alpeetako lehen etapa.


FLN Aljeriako alderdi nagusiaren jardun guztiak eteteko agindu du Justiziak

Aljeriako FLN Askapen Nazioaneko Frontearen jarduera guztiak eteteko agindua eman du herrialde hartako Justiziak. Urte askoz Aljeriako alderdi bakarra izana da FLN, eta, egun, alderdi nagusia da. Funtsean, alderdi barruko botere borroka dago erabaki horren atzean: Abdelaziz Bouteflika Aljeriako presidentearen eta Ali Benflis alderdiko buruaren arteko ezinikusia.

Amaitzear den urte honen hasieran piztu ziren FLN barruko ika-mikak, hain zuzen, zortzigarren batzarra egin zutenean. Batzar horretan, Ali Benflis FLNko idazkari nagusiaren proposamenak izan ziren garaile, eta hartu zituzten zenbait erabakiren xedea Abdelaziz Bouteflika Aljeriako presidentea eta FLNko kidea berriro ere lehendakaritzarako hautagai izatea galaraztea zen.

Batzarra amaitu eta gero, Benflis idazkari nagusiaren lerroarekin ados ez dauden hainbat militantek helegiteak aurkeztu zituzten hartu ziren hainbat erabakiren kontra, eta, orain, Aljerko Tribunalaren areto administratiboak arrazoia eman die, eta bertan behera laga ditu erabaki horiek guztiak. Baina, horrez gain, "egoera bere onera etorri arte", FLNren jardun guztiak eteteko agindu du, eta, era berean, alderdiaren diru kontu guztiak blokeatu ditu.

Datorren apirilean egingo dira lehendakaritzarako hauteskundeak Aljerian. Bouteflikak aurkezteko asmoa du, eta Benflisek hautagaitza hori eragotzi nahi du.

Benflis Bouteflikaren Gobernuko lehen ministro eta presidentearen konfiantzazko laguna izan zen iragan ekaina arte. FLNk, berriz, gehiengo osoa du Aljeriako Legebiltzarrean, eta, halaber, udal eta probintzietako gobernu gehienak ere alderdi horren esku daude.


Altsasuko gazteen auzia eta Demokrazia Bai plataforma berria, 'Goiz Kronika'n

Larunbatean, Begoña Errazti eta Xabier Gurrutxaga izango ditu solaskide Joxe Juan Ugaldek. Igandean, Mikel Arrieta EROSKIko idazkari nagusia elkarrizketatuko dugu.

Asteburu honetan, Alstasuko gazteen auziaz, Demokrazia Bai plataforma berriaz, EAEko aurrekontuez eta Kataluniaz ariko gara 'Goiz Kronika' saioan. Larunbatean, Begoña Errazti eta Xabier Gurrutxaga izango ditu solaskide Joxe Juan Ugaldek, gai horiez guztiez hitz egiteko. Igandean, bestalde, Mikel Arrieta, EROSKIko idazkari nagusia, izango da elkarrizketatu nagusia.

Larunbatean, 07:00etan hasiko da albistegia, 08:00etan hasiko da albistegi nagusia, eta 08:30ean, berriz, solasaldian izango dira Begoña Errazti eta Xabier Gurrutxaga.

Igandean, 07:00etan eta 08:00etan izango dira albistegiak. 09:00etan, berriz, albiste nagusien errepasoa egingo dugu, eta MIkel Arrietarekin hitz egingo dugu. Jarraian, erreportajeen tartea izango dugu.


Ikazkina Garbalan

Aitzineko alean iragarri bezala, aste honetan Garbalan egur-ikatza nola egiten den ikusteko aukera dago. Bi txondor egiten ari dira eta inguruko ikastetxeetako ikasleak ez ezik, nahi duten guztiak hurbil daitezke. Halere, hasiera batean, Xalbat Biloriako ikazkina zen etortzekoa, baina azkenean, bertze bat etorri da, Koldo Aznarez. Honi buruzko xehetasun gehiago aldizkariko 4. eta 5. orrialdean aurkituko dituzue.


Aldaketa klimatikoaren egungo efektuei buruz larrituta agertu da Obama

Aldaketa klimatikoa glaziarrei eta hartz zuriei dagokien kontu bat dela ezeztatu nahi dute txosten batekin eta bere efektuak AEBetako txoko guztietara heldu direla azaldu dute.

Estatu Batuek klima aldaketaren gaur egungo efektuei buruzko txosten zientifiko bat argitaratu du. Iragarpen ilunez betetako analisia da eta horrela, berotegi-efektua eragiten duten gasen isurketak gutxitzeko agendari bultzada eman nahi diote.

"Klima aldaketa etorkizuneko kontua zela uste genuen, baina gaur egungo arazo bat da", azaldu dute txostenean. Lau urtez, herrialdeko 300 zientzialari inguru aritu dira, Barack Obamaren Gobernuaren gidaritzapean.

Aldaketa klimatikoa glaziarrei eta hartz zuriei dagokien kontu bat dela ezeztatu nahi dute txosten batekin eta bere efektuak AEBetako txoko guztietara heldu direla azaldu dute. Beroaldiak gero eta ugariagoak dira, suteak ere handiagoak, eta euriteak eta lehorteak oso bortitzak dira azken urteotan.

"Estatubatuarrei oraintxe bertan eragiten dien arazo bat da", esan du Obamak". "Bost urtez gaude honi buruz hitz egiten eta erresistentzia aurkitu dugu Kongresuan. Txosten honekin azaldu nahi duguna da hau ez dela etorkizuneko arazo bat", adierazi du NBC Newsen eskaini duen elkarrizketa batean.

2000 urteetako hamarkada inoizko beroena izan zen Estatu Batuetan eta 2012an uda oso lehorra izan zen eta "Sandy" urakanak kalte handiak eragin zituen, herrialdean erregistratu duten urterik beroena izan zelarik. Horrela jakinarazi dute "Klimaren azterketa Nazionala" deritzon txostenean.

Estatu Batuetako tenperatura 1895an (orduan hasi ziren neurtzen) baino 0,8 eta gradu bat handiagoa da eta igoera horren %80 azken 44 urteotan gertatu da, analisiaren arabera.

Gainera, itsasoaren mailak 20,3 zentimetro egin du gora 1880an erregistroa hartzen hasi zirenetik. Txostenaren arabera, mende amaieran 30 eta 122 zentimetro inguru igotzea espero dute.

Aldaketa horien arrazoi nagusia berotegi-efektua eragiten duten gasetan datza, ikatza erretzean elektrizitatea sortzeko, baina baita autoetan erabiltzen den petrolioan eta gasean, zuhaitzen mozketa masiboan eta nekazaritzako hainbat praktiketan, zientzialariek aurreratu dutenez.


Epaileak ez du txistua jo oraindik

Navalen konkurtsoaren kudeatzaileak likidazio epea berriz atzeratzeko eskatu du, ontziola salbatuko lukeen inbertsiogile bat lortzeko itxaropenez. Sindikatuek eta erakundeek begi onez ikusi dute.


Bere irizpideak agerian utzi ditu Elkargoak itzulpenen merkatuan

Ingelesa, euskara, gaskoia, gaztelera eta portugesa itzultzeko merkatu deialdia adostuzuen Euskal Elkargoak uztailean. Zuberoan bereziki, euskalkian egitea lehenetsi du

Iñaki Etxeleku

Joan den uztailaren 16ko Batzorde Iraunkorrean, Euskal Elkargoko hautetsiek idatzizko eta ahozko itzulpenen eginarazteko merkatu publikorako deialdia bozkatu zuten. Delako itzulpen hizkuntzak hauek dira: ingelesa, euskara, gaztelera, okzitaniera-gaskoia eta portugesa. Erakundeak finkatu ditu zortzi zati, hizkuntza batentzat edo bestearentzat diru zama batzuk finkatuz.

Elkargoarengandik erantzunen emateko bahe edo onila kasik bakarra den komunikazio zerbitzuari galdegiten zaiolarik zein irizpideren arabera finkatu diren itzulpenetarako diru zamak, hala dio: “Merkatu publiko guzientzat bezala, zatiari dagokion zama elkargoaren beharren arabera jarria izan da. Gaur egungo praktiken arabera neurtu dira, etor daitekeen bilakaera bat kontuan hartuz”.

Ondorioz, ikusi behar da gaur egun noiz eta zer heinetan erabiltzen diren deialdian sartuak diren hizkuntza ezberdinak. “Ingeles, espainol eta portuges hizkuntzetara egin itzulpenak politika publiko ezberdinetan sartuak diren Europa mailako proiektuei lotuak dira. Euskarazkoak eta gaskoizkoak ardura egiten dira, haatik, Euskal Elkargoak hizkuntza horientzat finkatu hizkuntza politikek aurreikusi baitute elkargoak eraman politika publiko guzietan emeki-emeki sartzea”. Eta adibideak eman ditu erakusteko nola sartzen diren bi mintzairak: “Eman dezagun herritarrendako komunikazio euskarrietan: 2017-2022korako Ipar Euskal Herriko mendi ibilaldien eskema estrategikoa, mapen bidez laburbildu itsas bazterreko arriskuen kudeatzeko estrategia, hondakinen bereizteko liburuxka, Bidaxune aldeko baratzeen deskripzio liburuxka”.

Bizkitartean, ondokoak argitzen du zer heinetakoa den Elkargoaren baitan bi hizkuntza horien erabilpena. Argigarria da idatzizko itzulpenerako eta ahozkorako bozkatu zatien arteko hozka alimalea. Euskarazko idatzizko itzulpenentzat: 200.000 euro. Bat-bateko itzulpenerako: 5.000 euro. “Bat-bateko itzulpenerako diru zama Hizkuntza politika eta kultura partaidetza batzordean daukan erabilpenaren araberakoa da”. Hizkuntzari lotu gaietarako batzordea urtean bost aldiz biltzen dela dio Elkargoak. Eta, saio hauek hiru hizkuntzatan egiten direla: “Frantsesez, euskaraz eta okzitaniera-gaskoiz. Alda daitekeen dispositiboa da”.

Hizkuntza politikako gaiak, kultura partaidetzei lotu txostenekin nahasten dituen batzorde horretan, 40 hautetsik emana dute izena parte hartzeko. Horietarik 23 euskaldunak direla dio Elkargoko komunikazio zerbitzuak, eta hiru okzitanieraz mintzo direnak. Horiek horrela, bat-bateko itzulpenentzat, bi hizkuntzentzat bedera 5.000 euroko zatia bozkatu du Batzorde Iraunkorrak. “Gaur egun, hizkuntza politika eta kultura partaidetzen batzordeetan, euskarari lotu gaiak, euskaraz aurkeztuak dira; halaber, okzitaniera-gaskoiari buruzkoak, okzitanieraz. Bat-bateko itzulpenak denek elkar ulertzea ahalbidetzen du, ondotik hautetsi bakoitzak hitza har dezake nahi duen hizkuntzan”.

Ohargarri da “aurkezpenak” direla euskaraz edo okzitanieraz egiten. Ez da zehazten zenbat hautetsik egiten duten lurraldeko hizkuntzaren hautua hitzaren hartzeko momentuan. Gehiago dena, ulertzen denaz, bat-bateko itzulpena hizkuntza politikari buruzko batzorde bakan horietarako baizik ez da pentsatua. Erran nahi du Euskal Elkargoko erabaki guneak diren Batzorde Iraunkorrean eta Elkargo Batzarrean ez dela. Are hautetsi euskaldun gehiago delarik, alta, batzar nagusian, segurik.

Zuberoa, bestela

Bozkatu den seigarren zatian, 10.000 euroko diru zama finkatu dute hautetsiek Zuberoako euskalkiarentzat. Elkargoari eskatzen zaiolarik nahikari bat badenez euskal lurraldeen elkarrengandik bereizteko euskalkien bidez, euskararen erabilpen bateratu baten ordez, erantzuna hau da: “Elkargoko Batzordeak 2018ko ekainaren 23an euskararen alde adostu zuen hizkuntza politika proiektuak bere egin zuen ‘Zuberoako euskalkia’ kontuan hartzen zuela ‘plantan eman tresna eta ekintzetan’. Ondorioz, bereziki Zuberoari zuzendu komunikazio osagaientzat, euskaraz agertzen diren zatiak zubereraz idatziak dira”.

Ipar Euskal Herriko Elkargoak onartu du beraz, euskararen erabilpen publiko ezberdina ukaitea baxenabartar eta lapurtarren aldean. Ezberdintze hori zein euskarritan egin den azaltzeko, komunikazio zerbitzuak Zuberorako, eta, beraz, zubereraz idatzi bi adibide eman ditu: “Bere buruaz beste egiteari buruzko prebentzio liburuxkan” eta hondakinen “biltzeko egutegian”.

Azpimarratzeko da, Zuberoko poloko hautetsien presentzia azkarra dela Hizkuntza politika eta kultura partaidetzen batzordean. Bost hautetsi dira. Lapurdi barnealdeko eta Baxenabarreko polo bakoitzetik gutiago direlarik.

Uztailaren 16ko Batzorde Iraunkorreko ezaugarrietan beste gauza bat ohargarritzat jo daiteke. Euskal Elkargoko Hizkuntza Politikarako buruzagitza duen hautetsia bera —Euskal Erakunde Publikoko lehendakari dena, bestalde—, Beñat Arrabit, ez zela hor. Gehiago dena, ez dio beste hautetsi bakar bati utzi bere bozka ahalordea.


Gehiago dela sinetsi behar du

Baskoniak ACBko finalerdiei ekingo die bihar, etxean, Bartzelonaren aurka. Aurkaria baino sasoi hobean dago Gasteizko taldea


Azkoitiko San Jose egoitzan Adinduen Astea ospatuko dute datorren astean

Bizkargi musika eskolako ikasleak Azkoitiko San Jose egoitzan.

Azkoitiko San Jose egoitzan Adinduen Astea ospatuko dute datorren astean, hau da, azaroaren 13tik 18ra bitartean. Pertsona nagusiek gizarteari egiten dioten ekarpena aitortzea du helburu egitasmo horrek, egoiliarren esperientzia, balioak eta ematen duten eredua aintzat hartuta.

Aurtengo edizioan izango da berrikuntzarik; lehen aldiz, Boluntarioen Eguna antolatu dute. Egun horretan, egoiliarrei laguntzera eta konpainia egitera joaten diren boluntarioak haiekin batera afaltzera joango dira; larunbat gauean egingo dute hori. Horrez gain, aste osoan jasoko dituzte bisitak egoiliarrek: Floreaga ikastetxeko, Xabier Munibe Ikastolako eta Azkoitia BHIko ikasleak joango dira San Jose egoitzara, eta Bizkargi musika eskolako eta Txalkor txistulari elkarteko kideak ere bertan izango dira giroa alaitzen.

Bisitez gain, XXVIII. Seiko Urre Txapelketa, txokolatada eta bingoa izango dituzte Adinduen Astean. Edizioari amaiera emateko, asteburuan ere hainbat ekintza egingo dute. Larunbatean, afalorduan, Iñaki Basabe abeslaria arituko da bere gitarrarekin, eta igandean, Sendiaren Eguna ospatuko dute. Javier Zubizarreta alkatea eta Nekane Larrañaga zinegotzia bertan izango dira egoiliarrei opariak banatzen, senitartekoekin hamaiketakoaz gozatzen duten bitartean. Ondoren, egoiliarrekin egingo dute bazkaria.

Hona hemen Adinduen Asteko egitaraua:

Azaroak 13, asteartea. 16:00etan txokolatada, eta 16:30ean Floreaga ikastetxekoen bisita.

Azaroak 14, asteazkena. 16:30ean, Seiko Urre Txapelketa.

Azaroak 15, osteguna. 16:30ean, Xabier Munibe Ikastolakoen eta Azkoitia BHIkoen bisita.

Azaroak 16, ostirala. 16:00etan txokolatada, eta 16:30ean bingoa.

Azaroak 17, larunbata. Boluntarioen Eguna. 16:30ean Bizkargi musika eskolakoen bisita, eta 19:30ean Iñaki Basaberekin afari girotua.

Azaroak 18, igandea. Sendiaren Eguna. 10:00etan Txalkor txistulari taldea, 11:00etan meza, 12:00etan hamaiketakoa eta opari banaketa, eta 13:30ean bazkaria.


Barrikotea gaztainekin, Sagardoetxean

Astigarragako Sagardoetxea Museoan, sagardo berriaren etorrera ospatzen ari dira larunbatetik. Sagardoaren uzta berriko barrikoteak eskaintzen ari dira bisitariei gaztainekin lagunduta. Zubi osoan izango da aukera, goizez 11:00etatik 13:30etara eta arratsaldez, 15:30etatik 19:00etara.


Osasunak ezin izan du Malagaren atezainarekin (0-0)

Iruñeko taldea askoz gehiago izan da bigarren zatian, baina Caballerok gol aukera garbi guztiak gelditu ditu

Osasunak 0-0 berdindu du Malagaren aurka, Nafarroako Erresuman jokaturiko Espainiako Ligako 12. jardunaldiko partida. Etxeko taldeak izan zituen gol aukera garbienak, bigarren zatian bereziki, baina Caballero Malagako atezainak denak ezerezean utzi zituen. Lehen zatian kanpokoak gehiago izan ziren, baina bigarrenean Osasunaren presioak fruitua lortu eta etxekoak gailendu ziren, hiru puntuak merezitzea lortu arte. Emaitza honekin Osasunak sailkapeneko azken postuan jarraizten du.


Lesakako kiroldegiak bazkidearen eguna ospatuko du abuztuaren 8an

Milagarren bazkideari oparia eskainiko zaio

Lesakako udal kiroldegiko Bazkidearen Eguna ospatuko da ortziralean, abuztuaren 8an. Edozein adinetako bazkideek parte hartzen ahal dute eta aktibitateak doan izanen dira. Goizeko 10:30ean jokuak eta txapelketak izanen dira eta 11:00etatik 13:00etara puzgarriak izanen dira.

Milagarren bazkideari oparia

13:00etan, kiroldegiko milagarren bazkideari oparia emanen zaio. Izan ere, martxoaren 1ean ireki zenetik, bortz hilabete bertzerik pasatu ez badira ere, mila bazkideren muga hori gainditua dute kiroldegian. Orain, sorpresa izanen du milagarren bazkide horrek, eta kiroldegitik ez dute jakinarazi nahi nor den.

Herri bazkarirako txartelak ortzeguna bitarte salgai

Eguerdiko 13:30ean herri bazkaria izanen da igerilekuko ostatuan. Bazkaltzeko, ortzegun eguerdiko 13:00ak baino lehen eman behar da izena igerilekuko harreran. Helduen menua entsalada, kroketak, xolomoa patatakin, postrea eta kafea izanen da, 11 euroren truke. Haurren menuan berriz, 7 euroren truke, kroketak, kalamarrak, xolomoa patatakin eta izozkia izanen dute.

Arratsaldean bingoa, puzgarriak eta musika

Bazkalondoan, arratsaldeko 16:00etan, bingoa izanen da eta 18:30ean berriz ere puzgarriak kanpoko igerilekuan. Besta akautzeko musika izanen da.


Artxibatu egin dute PPko Durangoko zinegotziaren aurkako auzia

Fran Garate atxilotu dute bart, emakume baten aurkako sexu abusuak egotzita, baina aske utzi dute gero.

Goizaldean atxilotu dute Garate. Gauerdian izan da erasoa, Garateren etxean. Haren ama zaintzen duen pertsonaren iloba da erasoa, eta Ertzaintzaren aurrean salatu du gertatutakoa. Atxilo eraman dute Garate, baina goizean utzi dute aske, deklaratu ostean. Epaileak argitaratutako ebazpenaren arabera, "ez dirudi nahikoa justifikatuta dagoenik delitua", eta, beraz, artxibatu egin du.

Durangoko Udalak indarkeria matxista kasuetarako duen protokoloa aktibatu du, eta prentsaurreko bat iragarri du arratsalderako: "Gaitzespena eta arbuioa" adierazi du erasoaren aurrean, eta babesa azaldu dio biktimari: "Kalea, gaua, eguna eta jaiak pertsona guztien gozamenerako dira. Emakumeok beldurrik gabe ibiltzeko eskubidea daukagu".

Halaber, Plataforma Feministak herritarrei dei egin die ostegunean egingo duen elkarretaratzean parte har dezaten —20:00etan izango da, Andra Marian—, eta adi egon daitezela mugimendu feministaren deialdietara.


Ohorezko Erregionaleko Oiartzunen "denboraldi bikaina" aztertuko dute irratian

Kirolez blai! saioan, Ohorezko Erregionaleko Oiartzun hartuko dute hizpide etzi. Taldearen “denboraldi bikaina” aztertuko dute gonbidatuek eta Joxe Migel Lopez esatariak. Hiru gonbidatu izango dira Oiartzun Irratiko saioan: Aritz Bereziartua Giovanni aurrelaria, Eñaut Fernandez Yogu erdilaria eta Eñaut Loperena atzelaria.

Saioa 13:15ean emango dute FM107an eta www.oiartzunirratia.org webgunean. 20:30ean errepikatuko dute.


[ELKARRIZKETA] MARISOL FLORINDO eta LUCILA GARCIA

Marisol Florindo talde bila

Dobera Euskara Elkartearen bidez eman du izena Marisol Florindok Gure Artean Euskaraz egitasmoan. Eta oraindik talde bila dabil euskara praktikatu ahal izateko. «Lehenbailehen hasteko gogoa daukat, ea prest dagoen baten bat azaltzen den!». Bere asmoa da «beste pertsonaren batekin elkartu, euskaraz hitz egin, praktikatu eta horrela trebetasun haundiagoa lortzea. Nire euskara hobetu nahi dut eta ziurtasun gehiago lortu nire buruan». Florindok gaztelera du ama hizkuntza eta ikasketak-eta gazteleraz egin ditu beti. Baina txikitatik nahi izan du euskara ikasi, eta 19 urtetik 23ra euskaltegian aritu zen. Egun 36 urte ditu eta ordutik Hizkuntza Eskolan ere ibilia da eta hilabete ere pasea du barnetegi batean. «Ikasitakoa gutxi praktikatu dut urte hauetan, lotsa dela eta. Alabarekin saiatzen naiz tarteka, baina ohitura falta dela eta, gaztelerara jotzen dut. Ezagunekin gehiago kostatzen zait eta iruditzen zait Gure Artean Euskarazekin lortuko dudala soltatzea».

Lucila Garcia oso gustora

Lucila Garciak ere euskara menperatzen du gramatika eta idazkera aldetik, baina hitz egitea kosta egiten zaiola azaldu du. «Gramatikarekin-eta moldatzen naiz, baina ahozkoa zaila egiten zait. Ni ere alabarekin saiatzen naiz, baina ez nago ohituta eta kosta egiten zait. Gainera, zuzendu egiten zaituzte. Egoeraz aprobetxatzen dira!». Garcia martxotik dabil Gure Artean Euskarazen. Hiru elkartzen dira ostegun arratsaldetan eta oso gustora dagoela azaldu du. «Nik uste dut aurreratzen ari naizela. Gainera oso ondo pasatzen dut. Denetik hitz egiten dugu, par asko egiten dugu eta denbora berehala pasatzen da. Askotan bi orduz ere aritzen gara». Garciak Udalean egiten du lan eta lankide batek esanda animatu zen. «Dakidana ez ahazteko eta erraztasun gehiago lortzeko apuntatu nintzen».

«Kalean hitz egiten den hizkera lantzen duzu»

Gure Artean Euskaraz bezalako egitasmoen funtzionamendua egokia dela iruditzen zaie Florindo eta Garciari. «Euskaltegietan-eta euskara ikasten duzu baina ez kalekoa. Egitasmo hauen bidez jendearekin hitz egiten duzu eta benetan kalean hitz egiten dena lantzen duzu, ez hain pedantea», azaldu dute. Eta nabarmendu dute: «gainera aisialdi moduan da, ez duzu klasera joan beharrik. Klaseetara joatea obligazio moduan hartzen da azkenean. Eta ordutegia ere zuk erabakitzen duzu».


Bigarren B Maila: Jaitsiera postuetatik aldentzeko, partida zuzenak

Sestao Riverrek, Bilbao Athleticek eta Izarrak garaipenak behar dituzte, hiru jardunaldi falta direlarik, mailari eusteko.

Bilbao Athleticek aukera ezinhobe bat du ere,ligako azkenaren aurka, Konpostelaren aurka. Luis De la Fuenteren mutilek etxetik kanpo jokatuko beharko dute, baina aurrera pausu bat emateko konfidantzarekin. Zailago izango du Izarrak, salbaziotik 4 puntura dagoelako eta sailkapeneko bosgarrenaren aurka jokatu beharko duelako (Pontevedra). Galiziarrak playoffetan sartzeko borrokan jarraitzen dute baina Izarrak etxean jokatzearen abantaila izango du.

Goiko postuetan, Alaveses, sailkapeneko laugarren postuari eustsi nahi dio eta horretarako Montañeros gainditu beharko du. Gasteiztarrek, hiru puntuak behar dituzte Pontevedra gainera ez etortzeko. Eibarrek, ligako bigarren sailkatuak, Osasuna B hartuko du Ipuruan eta Lemonak Celta Bren aurka jokatuko du. Barakaldok, Lugoren aurka jokatuko du etxetik kanpo, liga ahalik eta posturik altuenean bukatzeko asmoarekin.

25/04 16:45 RACING FERROL SESTAO RIVER25/04 17:00 IZARRA - PONTEVEDRA 25/04 17:00 GUIJUELO – PALENTZIA25/04 17:00 KONPOSTELA - ATHLETIC B 25/04 17:00 LUGO – BARAKALDO25/04 18:00 LEMONA - CELTA B 25/04 18:00 ALAVES – MONTAÑEROS25/04 18:00 C. LEONESA - PONFERRADINA 25/04 18:00 ZAMORA - MIRANDES 25/04 18:00 EIBAR - AT. OSASUNA B


Donostiako badia espaziotik, liluragarri

Thomas Pesquet astronauta frantsesak euskal kostaldeari argazkia egin dio berriro Nazioarteko Espazio Estaziotik (ESA).

Donostia eta Kontxako badia, bere forma berezia agerian duela, ikusgarri ikusten da espaziotik. Horren lekuko zuzena da Thomas Pesquet Frantziako astronauta (Rouen, 1978), eta edertasuna denekin partekatzeko asmoarekin, argazkia atera dio Nazioarteko Espazio Estaziotik.

Pesquet sei hilabeteko misioan dago estazioan, eta Twitterren duen kontuan ia egunero eskegitzen ditu espaziotik munduko txoko ezberdinei egindako irudiak.

Atzo Donostiaren txanda izan zen. Pesquetek honako mezua bota zuen sare sozialean, argazkiaren argigarri: "Euskal kostaldean: Donostia eta bere Kontxako badia". Iruzkinari #euskalherria etiketa erantsi zion.

Aurretik ere espaziotik egindako euskal kostaldeko argazkiak partekatu ditu Pesquetek. Otsailaren 8an Txingudiko badiari, Hondarribiari, Iruni, Hendaiari, Donibane Lohitzuneri eta Zibururi atera zien argazkia:


Berankortasun tasak inoizko markarik altuena lortu du 2013an

Datuak zenbatzen direnetik, 1962. urtetik, ez dute sekula neurri horretako daturik jaso.

Espainian jarduten duten bankuek, kutxek, kreditu-kooperatibek eta finantza erakundeek emandako kredituen berankortasun tasak inoiz lortutako markarik altuena jaso du 2013. urtearen bukaeran, % 13,61era iritsi baita. 1962.etik, horren moduko datuak zenbatzen direnetik, jasotako daturik altuena da.

Espainiako bankuak publikatutako 2013ko behin-behineko datuen arabera, finantza-sistema espainiarrak 197.045 milioi euroko zorra pilatu du abenduan, azaroan 192.480 milioi pilatu ondoren.

Gainera, guztira 1,45 bilioiko kredituak zituen 2013ko azken hilabetean, eta 1,47 bilioikoak aurreko hilabetean.

2012ko abenduan, Espainiako berankortasun tasa % 10,44koa zen, 17 hilabetez gora egin ostean behera egiten baitzuen lehenengo aldiz, eta 2012ko uztailetik tasarik baxuena, SAREB bankuen berregituratzetik etorritako aktiboak kudeatzeko sozietateak (Sareb) jasotako aktibo toxikoengatik gehienbat.


Santiago eguneko armen alardea, Arrasaten

Santiago eguna gaur, uztailaren 25ean, izan arren, antzina, Arrasaten, uztailaren 22aren bueltan ospatzen zuten: "Herriko alkateak egiten zuen ikuskatze-militar moduko bat zen. Kapare eta bizilagunen aldez aurreko izen-ematea ziurtatu eta desfilea egiten zuten plazan, danbolinaren erritmora. Martxa berezia interpretatzen zuen, Pilar infantaren hilotza Eskoriatzako bainuetxetik atera zutenean interpretatu zuten martxa bera". Josemari Velez de Mendizabal historiagileak dakar kontakizun osoa Hots begi danbolinak izeneko blogean.


“Denon ardura da mundua bihozberagoa izatea”

Erquiaga (ezkerrean kaskoa jantzita), Kiosen emakume bati txalupatik jaisten laguntzen

Zarautzen egoitza duen Salvamento Maritimo Humanitario (SMH) sorosle taldeko kidea da Erquiaga, eta Nafarroako hiriburuan arropa bilketa antolatu zuen, Hondarribira ekartzeko. Urte hasieran Kiosen egon zen iruindarra —ikusi beheko argazki galeria, kaskoa jantzita ageri dena da Erquiaga—, eta errefuxiatuen ihesaldia ahalik eta gozoena izatea nahiko luke. Horregatik ekarri zuen arropa Iruñetik Hondarribira: “Ezinbestekoa delako lagundu dut, nire esku dagoena egingo dut, eta Hondarribian egin dutena modu erraza da laguntzeko, edozeinek egin dezakeena, guk soberak duguna onura handia delako jende askorentzat. Iheslarien etorrera eta egonaldia ahalik eta gozoena izatea nahiko nuke, horregatik ekarri genuen arropa Hondarribira”.

Hondarribian arropa biltzen ari zirela jakin zuenean, mugitzen hasi zen Iruñean. “SMH elkartearen bitartez enteratu nintzen. [Intxaurrondoko] Zaporeak taldearekin ari gara Kiosen lanean eta Zaporeaken laguntzarekin hasi zen Emeki kanpaina antolatzen. Horrela enteratu nintzen Hondarribikoaz”. San Juan de Dios ospitalean areto bat utzi zioten, eta inguruko jendeak biltzen zuen arropa bertan sailkatu zuten. Egun gutxitan, furgoneta eta erdi bete zuten arropaz eta Hondarribira abiatu ziren Erquiaga eta lagun batzuk. “Emekiren ekimena oso ona iruditzen zait. Batetik, errefuxiatuek behar dutelako, eta bestetik, gure gizarteak gertatzen ari denaren berri izan behar duelako. Kanpaina hauen bitartez jendeak euren harri-koskorra ekartzea lortzen da, eta harri-koskor askorekin mendia egin daiteke”.

Maiatzean Kiosera itzuli nahi du Isabel Erquiagak, SMHko kideek egiten ari diren boluntario lanean laguntzeko. Urte hasieran irudi gogorrak ikusi zituen han, eta ez dago gustura Iruñean, Greziara bidean iheslariak hiltzen ari direla jakinda eta lehorrera iristen direnek behar besteko laguntza ez dutela ezagututa. “Bidegabekeria da errefuxiatuek bizi dutena, lotsagarria da. Gerra batetik ihesi beste kontinente batera joan behar duen jendeak babesa beharko luke jaso. Ezin dut ulertu XXI. mendean hau gertatzea, gure agintariek babesa ematea ez den beste soluzio bat planteatzea. Denon ardura da mundua bihozberagoa eta bizigarriagoa izatea”.

Apirila hasieran hasi zen Greziako gobernua iheslariak Turkiara bidaltzen, Europako Batasunak eta Turkiak sinatutako akordioa betearazten. Gai horrek haserre jartzen du Erquiaga, errugabeak erruduntzat hartzen direlako: “Nik ez dut mugetan sinisten, jendeak ez du bere etxea uzten besterik gabe, hala nahi duelako. Eta nire ustez, norbait atxilotu eta epaitu egin behar bada, askatasun horren kontra ari direnak dira, errefuxiatuen eskubideen kontra ari diren horiek, eta noski, horien kontra erasoka ari direnak”.


Koronabirusaren aurrean zenbait neurri hartu ditu udalak

Irungo Udalak, Eusko Jaurlaritzak ezarritako osasun larrialdiko egoeraren harira, Covid-19-aren aurrean prebenitzeko zenbait neurri hartu berri ditu. Herritarrei arduraz eta zuhurtziaz jokatzeko eta osasun agintariek emandako gomendioak jarraitzeko eskatu du udalak. Honakoak dira hartutako neurriak:

Oro har, aldi baterako itxita geratzen dira udal titulartasuneko instalazio guztiak.

Udalak programatutako ekintza eta ekitaldi guztiak aldi baterako etengo dira, nahiz udal instalazioak edo besteak erabili. Era berean, ez dira egingo udal titulartasuneko esparruetan eta bide publikoetan erakundeek edo partikularrek aurreikusitako jarduerak.

Erakunde, elkarte edo pertsona partikularrek instalazio pribatuetan antolatzen dituzten ekitaldien kasuan, gomendagarria da pertsonak elkartzea saihestea, kutsatzea areagotu egiten baita pertsonen arteko hurbiltasunarekin.

Aurrez aurreko arretako udal zerbitzuak etenda geratzen dira aldi baterako; arreta telefonikoa edo telematikoa (internet) erabili behar dira, eta azken aukera moduan aurretiko hitzordua hartu.


Sustrai Aloñak erabaki du EBA ligan jokatzea datorren urtean

Zuzendaritza batzordea aurrekontua estaltzeko diru bila dabil, baina baieztatu dute EBAn jokatuko dutela irailetik aurrera. Igoera lortu zuten jokalari gehienek jarraituko dute taldean. Hiru bat fitxaketa egingo dituzte, baina oraindik ez dituzte izenak adierazi. Baieztatu dutena da, Mugarri Alkesako eta Iraurgiko jokalari izandako Gorka Alartzia bigarren entrenatzailea izango dela. Xabi Igartuak zuzenduko du taldea EBAn.

Saskibaloi saileko zuzendaritza batzordea buru-belarri dabil maiatzaz geroztik. Saileko talde guztiek 80.000 euroko aurrekontua dute. Horren %75-80 EBAko taldearendako izango da: batez ere, epaileen lana, jokalarien fitxak, izenematea eta bidaiak ordaintzeko erabiliko dute. Aurrekontu hori estaltzeko "ate asko" jo dituzte saskibaloikoek. Udalarekin ere hartu-emanetan jartzeko asmotan dabiltza, baina "aurrerago egingo dugu, urterako proiektua ondo zehazten dugunean", esan digute. Gaineratu dute, Aloña Mendi elkarteko gainerako sailek euren laguntza eskaini dietela: "Guztiak daude laguntzeko prest, eta asko eskertzen dugu".

Azpiegitura sendoa

EBA ligan jokatzeak, aurrekontu potolo bat baino askoz gehiago izatea esan gura du. Partiduetako antolaketa oso bestelakoa da: estatistikak hartzeko hiru pertsona behar dituzte, medikua, kontrarioari eta epaileei ongietorria egingo dien ordezkaria, anbulantzia... Horiek guztiak antolatzeko talde bat osatuko dute. Norgehiagoka bakoitzak behar duen laguntzaile kopurua zehazteko pertsona bat ipiniko dute, eta beste kide bat federazioarekin eta beste taldeekin hartu-emana izango duena. Babesleez beste pertsona bat arduratuko da.

Harrobia

Saskibaloi sailaren aurrekontua gehiena EBAra bideratuko badute ere, harrobiarekin lanean jarraitzeko asmoa dute. Hori horrela, azken hiru urteotan Igartuaren laguntzaile izan den Gorka Judezek harrobiko taldeekin egingo du lan, kirol zuzendaritza indartzeko asmoz. "Kirol proiektua ondo zehaztu eta helburuak eta jarraitu beharreko bideak finkatu behar ditugu", esan dute.


Zinema bete bunbuilo

Hellboy, the golden arm; Wanted; eta Batman, the dark knight izan dira zinema aretoetan ikusgai orain gutxi, eta The Spirit, Dragonball, eta Watchmen etorriko dira hemendik aurrera. Komikietan oinarritutako filmak dira denak, eta Hollywooden indarra hartuz doan joera baten erakusle dira, komikietako pertsonaien bunbuiloz ari baitira betetzen zinemako karteldegiak.

Ez da fenomeno berria. Zinemagintzak beti izan du begi bat komikigintzari begira. Handik edan du, maiz, eta handik hartu izan ditu zenbait pertsonaia eta istorioren oinarriak. Baina azkenaldian, begia inoiz baino adiago duela dirudi. Asko dira, izan ere, zinemaratzen ari diren komikiak hilabeteotan. Haietako batzuk, gainera, ez dira edozelangoak, autore-komikiak dei ditzakegunak baizik, hau da, egile edo gidoigile zehatz baten eskua nabarmen ageri duten lanak.

Pantaila handira heldu diren azken izenburuei begiratuz gero Frank Miller komikigilearen izena hainbatetan ageri da, bere komikiei egin zaizkien moldaketak direla eta: 300; Sin City; Batman, the Dark knight. Ez da bakarra. Hor daude Mike Mignolaren Hellboy; Mark Millar-en Wanted eta Alan Moore-n V for Vendetta, batzuk baino ez aipatzearren. Ez dira gutxi hemendik aurrera etorriko direnak ere; Moore-n gidoiarekin eta Dave Gibbonsen marrazkiekin osatutako Watchmen sonatua moldatu du Zack Zinder zinemagileak, eta Will Eisner-en The Spirit Frank Miller-ek. Akira Toriyamaren Dragonball manga komikian oinarritutako filma ere prestatu du James Wong zuzendariak datorren apirilerako.

Komikigintzan modu batera edo bestera murgildutako hiru pertsonarekin hitz egin dugu komikiak zinemaratzeko joera hau aztertzeko: Fernando Tarancón Bilboko Joker komiki dendako arduradunarekin, Laureano Domínguez Astiberri komiki argitaletxeko editorearekin, eta Igor Leturia zalearekin.

Gorakadaren arrazoiak

Hiru arrazoi aipatu ditu Tarancónek. “Orain dela hamar urtera arte ez zegoen super heroiei buruzko pelikulak egiteko teknologiarik. Orain badago, eta hori da azkenaldian gisa honetako gero eta film gehiago agertzeko lehen arrazoia. Hollywoodek bizi duen sorkuntza idorreria da bigarrena. Klasikoen remakeak egiteari ekin zioten lehenik, telesailak moldatzeari gero, eta komikiaren txanda da orain. Hirugarren arrazoia, zera da: komikiaren hizkuntzarekin hezitako gidoigile, produktore eta zuzendari belaunaldi berria dagoela; orain arte ez zegoen”.

“Orain dela gutxira arte ezinezkoa zen halako filmak egitea”, dio Astiberri argitaletxeko Laureano Domínguezek. “Zinemara edozein komikiren moldaketa ikustera joateak barregura sor zezakeen; gaur egun efektu bereziekin errazagoa da. Topera dabiltza horretan: pelikula bateko kredituetan saileko bigarrena izango denarekin lotuz, adibidez”.

Komikigintzak azken hiru hamarkadetan izandako eboluzioa gehitu dio zerrendari Igor Leturiak. “Lehen ia umorezko edo abenturazko komiki seriatuak besterik ez zeuden tokian, bestelako komikiak sortzen joan dira: undergrounda, autore-komikia, nobela grafikoa... eta honek heldutasuna eta aintzat hartzea ekarri du. Azken urteotan komikia momentu onean dago gainera, bai sorkuntza aldetik baita jarraitzaile eta salmenta aldetik ere”.

Egia da, bere iritziz, inoiz baino autore-komiki gehiago moldatzen direla orain zinemarako, baina dioenez, proportzio kontua da. “Zinemak betidanik erabili du komikia inspirazio iturritzat, eta ez soilik mainstreama, neurri txikiagoan bada ere, baita autore-komikia edo komiki alternatiboa ere. Orain gertatzen da inoiz baino film gehiago egiten direla komikietan oinarrituta, eta horregatik autore-komiki asko ikusten ari garela, baina nik uste dut proportzioa betikoa dela”.

Domínguezen ustez, azkenaldiko moldaketak ezberdinak dira orain arte egindakoekin alderatuta. Itxuran soilik, ordea, sakonean berdinak izaten jarraitzen baitute. “Komikiaren estetikara gehiago hurbiltzen saiatzen dira orain, inoiz biñeta bere horretan pantailaratuz, baina akzioaren aldeko apustua da oraindik ere nagusi. Bizkarra ematen zaie sakontasun handiagoko istorioei”. Hollywoodek bizi duen infantilizazioaren erakusgarri da hori, bere hitzetan. “Hollywooden ez dago akzioaz harago doan zinemarik. Nerabeak dira euren merkatua, eta oso zaila da gaur egun egiten dituzten filmen artean istorio onik aurkitzea”.

Ikusleen arreta

Komikietara jende are gehiago hurbiltzea ekarriko dute moldaketek, Leturiaren iritziz: “Film ganorazkoak egiten badira bai behintzat”. Dioenez kalitateak gora egin du azkenaldian. “Argitaletxe eta egileei diru-sarreren handitzea ekarriko die, normalean film bat egiten denean komikien berrargitarapenak egiten baitira. Agian zinemaratzeek emandako diruarekin apustu gehiago egin ahal izango dituzte. Baina egia da, diruaren usainera, beste argitaletxe klasikoago batzuk ere hurbildu direla, eta izan daiteke une honetan aukera gehiago egotea. Baina horiek segituan egiten dute alde gauzak okertzen direnean”.

Tarancónek zuzenean sumatzen du bere dendan zinemarako moldaketek jendearengan arreta pizten duten edo ez. Kasuaren araberakoa da, baina egia da komiki batzuk gehiago saltzen direla pantaila handiko estreinaldien ondorioz. Hala izan da Frank Millerren 300en, eta Allan Mooren V for Vendettaren kasuan. “Pelikula egin baino askoz ere lehenago ongi saltzen ziren, klasikoak dira, baina filma atera zenean argitaratu berriak balira bezala saldu ziren”. 2009an helduko da Watchmen komikian oinarritutako filma aretoetara, baina jadanik arreta handia piztu du, eta gehiago saltzen da dagoeneko.

“Watchmenen milioi bat kopia saldu dira berriki –dio Domínguezek–, eta hori aurrerapena baino ez dela atera! Bitxia da, duela hainbeste urte [1986-87an] argitaratutako lana izanda”. Astiberri argitaletxeak ez die, ordea, moldaketei gehiegi erreparatzen. “Guk argitaratutako Historia Violenta liburuak bazuen ongi saldu zen pelikula bat. Hor zegoen, eta poztu egin ginen, baina liburua ez genuen horregatik erosi, istorioa gustatu zitzaigulako baizik. Liburua gustuko ez badugu, munduko moldaketarik onena baldin badu ere, ez dugu erosiko. Hori bai, liburua argitaratu eta moldaketa baldin badago, aleluia”.

Hedabideetan lortzen den arreta da giltza, Tarancónek dioenez. “Zinemaratzeen ondorioz pisu gehiago lortzen dute komikiek, eta horrek lagundu egiten du salmentek gora egin dezaten, atzean produktu ona baldin badago, noski”. Hala gertatu zen Marjane Satrapiren Persepolis izeneko komiki saila hartuta autoreak berak egindako moldaketarekin. Pelikula atera zenean, 1979ko iraultza bizi izan zuen emakume irandar baten istorioa kontatzen zuela esan zuten medioek, eta komiki batean zegoela oinarritua. Arreta hori laguntza handikoa izan zen nobela grafikoa gehiago sal zedin.

Salmenten igoerak AEBetako hainbat autoreren sorkuntzan ere eragin du jadanik, Tarancónen arabera: Ipar Amerikako merkatuan, gaur egun badaude zineman pentsatuz sortzen duten komikigileak, jadanik sortuta dauden pertsonaiekin lan egin beharrean, berriak sortzen dituzte, eskubideak garestiago saltzen direlako.

Komikizalea filmaren aurrean

“Moldaketak horixe izan behar luke, moldaketa bat”, dio Tarancónek. “Hizkuntza ezberdinak dira, eta egitura dramatiko diferenteak erabiltzen dituzte. Batetik bestera jotzerakoan beti egin behar dira aldaketak. Bistan da, produktu beretik abiatuta oso gauza ezberdinak egin daitezkeela. Tim Burtonen Batman dago, alde batetik, eta bestetik, Batman Returns eta halako ume mokoentzako egokitzapenak”. Tim Burtonena, adibidez, ez da Batmanen moldaketa egitea, baizik eta “Batman hartu eta Tim Burtonen mundura eramatea” Tarancónen ustez. “Oso film ona iruditzen zait, baina ez Batmanen film oso ona, Tim Burtonena baizik. Gehiago interesatzen zait Coppolaren Aitabitxia, Mario Puzoren nobelakoa baino”.

Neurri baterainoko moldaketa egitea ulergarria da Leturiaren iritziz ere, hizkuntza bakoitzak bere baliabideak dituelako. “Baina –dioenez– moldaketak interes komertzialengatik egin badira, malo... Eta denetarik dago, ona eta txarra”. Azkenaldian kalitateak hobera egin duela uste badu ere, komikizale gisa ongi prestatuta joaten da pantaila handiaren tamainara egokitutako komikiak ikustera. “Gaur egun, Interneti esker, aurrez kritikak irakurri eta trailerrak ikusten ditut, eta horren arabera ilusioz edo beldurrez joaten naiz zinemara”.


Munduko gizonik zaharrena hil da New Yorken, 111 urte zituela

Besteak beste, kimikari eta New Yorkeko Gertaera Arraroen Ikerketa Zentroko presidente izateari eskaini dio bizitza sendoa.

Munduko gizonik zaharrena, Alexander Imich Poloniako emigratzailea, hil da New Yorken, 111 urte zituela. Besteak beste, kimikari eta New Yorkeko Gertaera Arraroen Ikerketa Zentroko presidente izateari eskaini dio bizitza sendoa.

New York Daily News egunkariak jakitera eman duenez, 1903ko otsailaren 4an jaio zen, eta lasai hil da Manhattango Upper West Side edadeko jendearen erresidentzian. Apirilaren 24an bilakatu zen munduko gizonik zaharrena, Arturo Licata italiarra hil zenean, 111 urte eta 357 egun zituela.

Egun hartan Imichek elkarrizketa bat eskaini zion NBC kateari, eta bizitza-luzeraren sekretuari buruz galdeginda, honako hau erantzun zuen humoretsu: "Erraz, ez hilda".

Familia juduko Alexander Imich Estatu Batuetara erbesteratu zen 1952an, herrialdea emaztearekin 1939an utzi ostean, naziek Polonia inbaditu eta Sobietar Batasuneko lan zelaietatik pasatu eta gero.

Krakoviako unibertsitatean zoologian doktoratu zen, eta Estatu Batuetan punta-puntako parapsikologoan bilakatu. Alargun geratu zen 1986an, eta, haren heriotzaren ostean, Samari Momoi japoniarra, Imich baino egun bat geroago jaio zena, bilakatu da munduko gizonik zaharrena.

Japoniako Misao Okawa da munduko emakumerik zaharrena, 116 urterekin. 1898ko martxoaren 5ean jaio zen.


Inauterietako BIDEOAK!

ZAZPI JAUZI TABERNETAN JANTZAN


Udaltzainak informazio bila, auto batek emakume bat harrapatu ondoren

Iruñeko Udaltzaingoa informazio bila dabil, auto batek, gurpil-aulki batean zihoan emakume bat harrapatu ondoren.

Iruñeko Udaltzaingoaren arabera, istripua goizeko 11ak eta eguerdiko 12ak bitartean gertu zen Arga Ibaia kalearen edo Ponpeio plazaren inguruan.

Udaltzainek, gertatutakoa argitzeko, herritarren kolaborazioa eskatu dute. Norbaitek istripu honen inguruko informaziorik badauka 092 telefonora deitu dezake.

Iruñean bart gertatutako 10 istripuetako bat da honakoa. Auto istripuetan denetara hiru pertsona zauritu ziren bart hiriburuan.


Bi sari irabazi ditu Talleri upategiak munduko sariketa garrantzitsuenean

Busturialdeko eta Txorierriko hamasei ekoizle batzen dituen Morgako Talleri upategiak zilarrezko bi domina irabazi ditu Vienako nazioarteko sariketa baten. Adituen ustez, International Wine Challenge-a munduko lehiaketa garrantzitsuena da, eta han batu ziren 37 herrialdetako 1.500 upeltegi inguru.

Kepa Olabarrieta Talleriko kideak azaldu duenez, “sorpresa” izan da bi sari jasotzea. “Ardo ona genuelakoan geunden, baina lehen parte hartzean saria jasotzea ezustekoa izan da” nabarmendu du. Hala, “pozarren” azaldu da. Bitxia Arrunta eta Bitxia Berezia izan dira ardo sarituak.

Olabarrietaren berbetan, “usai eta kolore atsegina duten ardoak dira, eta edateko errezak”. 100 puntutik 90 jaso dituzte Morgako upeltegiak aurkeztutako ardoek, eta horrenbestez, bide egokitik doazela deritzo Talleriko kideak.


Bilaka dezagun Zaldieroa Sustatu.com-eko txapeldun

Veleiako ostraken artean XX. mendeko otoitz bat dagoela idatzi zuen Patxi Huarte Zaldieroak Sustatu.com webgunean, Patxi H sinatuz. Haren testuak dagoeneko 78 erantzun jaso ditu.

Sustatun oso gutxi dira 100 erantzunen langa gainditu duten iruzkinak. Guk Imanol Murua Uriaren bat dugu gogoan, besterik ez. Lerrootatik deia zabaldu nahi dugu internauten artean: bilaka dezagun irrati honetako kolaboratzaile Zaldieroa jauna Sustatu.com-eko txapeldun, inoiz iruzkin gehien jaso dituen pertsona alegia, erantzun mordoa bidaliz. Gaia korapilatsu samarra da, baina, tira, dagoeneko badira erantzun askotxo gaiarekin berarekin lotura handiegirik ez dutenak. Horretaz eta beste hainbat kontuz mintzatu gara gaur solasaldi grafikoan Zaldieroarekin berarekin eta Alberto Barandiaran kazetariarekin.

[audio http://euskalerriairratia.com/wp-content/uploads/2010/04/solasaldi-grafikoa201004221.mp3]

Deskargatu


Mariasun Pagoaga, 'Tres mentiras' filmeko protagonista

Mariasun Pagoaga aktore arrasatearra pelikula berri batean ari da lanean buru-belarri: 'Tres mentiras'. Azken urteotan hain entzutetsua egin den ume lapurtuen gaia izango du ardatz pelikulak eta arrasatearrak Josefa emakumearen papera egingo du; senar bortitzaren jipoietatik aldendu guran moja batzuengana joko du eta han haur jaio berria lapurtuko diote. Filmeko protagonista nagusiak izango dira Mikel Losada –'Kutsidazu bidea, Isabel' filmeko Juan Mari– eta Nora Navas –'Pá negre' pelikulari esker 2010eko Zilarrezko Maskorra jaso zuen Donostiako Zinemaldian–. Asteon hasiko dute filmatzea, Bilbon. Arrasateko Doke antzerki taldeko kidea da Pagoaga; euren blogaren bidez jaso dugu albistea.

Pagoagak aurten filmatuko duen bigarren filma izango da, maiatzean 'Loreak errepidean' errodatu zuen-eta Jon Garaño eta Jose Mari Goenaga zuzendarien aginduetara. '80 egunean' filmarekin (2009) debuta egin zuenetik, honakoa parte hartuko duen bosgarren filma izango da.


‘Pashmina Gorria’ aurkeztu dute Markina-Xemeinen

Aurtengo Peru Abarka album lehiaketako liburu barria aurkeztu dute gaur goizean Markina-Xemeingo udaletxean. Ekhiñe Egigurenek idatzitako eta Leire Salaberriak ilustratutako Pashmina gorria lana gogotsu hartu dute osoko bilkura aretoan bildutako herritarrek. Egileez gainera, Peru Abarka lehiaketaren antolatzaileek be parte hartu dute aurkezpenean. Hala nola, Mari Eli Ituarte Mezulari argitaletxeko ordezkariak eta Josune Baskaran Markina-Xemeingo Udaleko zinegotziak sormen barriaren kalitatea goraipatu dute.

Album barria aurkezteagaz gainera, liburuaren atal batzuk irakurri ditu idazleak, ilustratzaileak pasarte bat irudikatzen zuen bitartean. Irudi hori, aurkezpenera joan direnen artean zotz egin dute. Amaitzeko album barria eskuratu eta egileen sinaduragaz osotzeko aukera izan dute herritarrek.


Lagun bat atzeman du Frantziako Poliziak, Parisko atzoko atentatuarekin lotura duelakoan

45 urteko arkitektu bat da atzeman dutena. Abokatu batek haren kontra parte sartu zuen duela bi urte, "jazarpenagatik", baina epaileak artxibatu egin zuen auzia. Idazkari emakumezko bat hil zen lehergailuaren eztandan.

Frantziako Poliziak gizonezko bat atzeman du, atzo Parisen abokatuen eraikin batean izandako atentatuarekin zerikusia duelakoan. 45 urteko arkitektu bat da. Catherine Gouet Jenselme eraikineko abokatuak haren kontrako salaketa sartu zuen 2005ean, "jazarpenagatik", baina epaileak artxibatu egin zuen auzia.

Hain zuzen, idazkari emakume bat hil, abokatu gizonezko bat larri zauritu, eta beste lau lagun arinago kolpatuak izan ziren Parisen abokatu bulego batean atzo gertatu zen bonba leherketa baten ondorioz. Mezulari batek eramandako bonba-fardel batek eztanda egin zuen, ireki orduko. Atentatua gertatu zen egoitzan eduki zuen bulegoa Frantziako egungo presidente Nicolas Sarkozyk, abokatu aritu zen garaian. Altabada, agintariek eta Poliziak baztertu egin dute atentatuak zerikusia duenik Sarkozyren aurkako ekintza batekin, beste abokatu bulego bat izan baita erasoaren jomuga.

Leherketa eguerdiko 12:50ean gertatu da, Parisko VIII. udal barrutiko Malesherbes hiribideko 52.ean dagoen egoitzan. Eraikin horretako laugarren solairuan aurkitzen den Catherine Gouet-Jenselme abokatu bulegoan gertatu zen eztanda, bertako langile batek mezulari batek eramandako fardel bat zabaldu zuelarik. Izena jakinarazi ez duten langilea bete-betean harrapatu zuen leherketak, eta unean bertan hil zen. Alboan zeukan Olivier Brane abokatua, berriz, larri zauritu zen zart egitearen ufakoagatik. Gela berean zeuden beste lau lagun ere kolpatuak izan ziren; arinago, haatik. Eztanda egin zuen fardela Brane abokatuari zuzendua zela jakinarazi dute polizia iturriek. Hura zekarren mezulariak kasko bat jarria zuen buruan, eta identifikatzeko zaila izango dela azaldu du Poliziak.

Justizia arloko eta Gobernuko agintariek ziurtzat eman dute auzi zibil eta higiezinen ingurukoez bereziki arduratzen den abokatu bulego hori zela atentatuaren jomuga, eta ez egoitzaren lehen solairuan dagoen Sarkozyren lantegi ohia. Baztertu dute, halaber, egoitza horretan ere egoitza duen Holokaustoaren Oroitzapenerako Fundazioa egon zitekeenik atentatu egileen jopuntan.


ARGAZKI GALERIA: Xavier Cañelas izan da azkarrena Bidasoa Itzuliko Orio-Orio etapan

Gaur Bidasoa Itzuliko 3. etapa Orion hasi eta Orion bukatu da. Xavier Cañelas izan da azkarrena, 130 kilometrotako ibilbidea 03:08:03 denboran eginda. Dena dela, Sergio Semitierrek jarraitzen du sailkapen nagusian lehen postuan.


Datozen 4 urtetarako Udal Gobernuak garatu duen programa aurkeztu dute

Programak aipatzen dituen proiektuen artean, herriko enpresa sarearen berregituraketa eta dinamizazioa dago.

Udal gobernua osatzen duten Aralar eta EAko ordezkariek adierazi dutenez, programa udal organigrama osatzen duten lau ardatzen inguruan garatu dute: biziberritzea, garapen iraunkorra, bizi kalitatea eta gizarte-ongiatea. Euren hitzetan, Aretxabaletaren hazkunde kualitatiboa da bilatzen dutena, beti ere ekologia errespetatuz.

Enpresa sarearen berregituraketa

Hainbat proiektu aurreikusten dituzte datozen lau urtetarako, 58 milioi euro inguruko inbertsioa eskatuko dituztenak, eta finantziazioa lortzeko, Eusko Jaurlaritza, SPRI edota Aldundiarekin negoziatu beharko dela adierazi dute. Proiektuen artean daude kirol etxe berria, osasun zentro berria eraikitzea, sanemanetu eta hornidura plan berezira egokitzeko herriko plaza, Mitarte kalea eta Santa Kurtz kalea konpontzea edota Urkuluko Iraban baserrian naturarekin lotutako dokumentazio eta ikerkuntza zentro bat egitea. Enpresa sarea eta industriagunea berregituratzea da beste helburuetako bat, enpresa zuriak, teknologiara zuzenduak eta gutxi kutsatzen dutenak, bultzatu nahian. Etxebizitzak eta industriagunea ahal den heinean bereiztea da helburua.

Programa irekia

Udal Gobernuko ordezkariek adierazi dute Gobernu programaren hastapenetan EAEk ere parte hartu zuela, eta gaineratu dute programa irekia, aldakorra eta zabala den heinean, Udaleko gainerako alderdiei programa emango dietela, hamabost egunen epean irakurri, aztertu eta proposamen berriak egin ahal izateko.


Le Pen aurrerapausoak ematen ari da talde propioa lortzeko bidean

Fronte Nazionaleko buruak 7 herrialdetako 25 eurodiputaturen babesa behar du Europako Parlamentuan Askatasunaren Aldeko Europako Aliantza sortzeko.

Marine Le Pen Fronte Nazionaleko burua aurrerapausoak ematen ari da Europako Parlamentuan talde propioa lortzeko bidean, izan ere, hori lortzeko beste bi alderdirekin harremanetan jarri da, Europako iturriek jakinarazi dutenez.

Le Penek 7 herrialdetako 25 eurodiputaturen babesa behar du Europako Parlamentuan talde propioa sortzeko, hots, Askatasunaren Aldeko Europako Aliantza eratzeko.

Orain arte Le Penek izan duen oztopo nagusia 7 herrialdetako eurodiputatuen babesa lortzea izan da, 25 ordezkariren babesa jasotzea baino.

Herbehereetako PVV, Austriako FPO, Italiako Iparraldeko Liga eta Belgikako Vlaams Belang alderdiek babesa erakutsi diote Le Peni.

Akordiora batzeko gainerako hautagaiak Poloniako KNP eta Lituaniako Legea eta Ordena alderdiak dira.

Europako hauteskundeetan Frantziako lehen indarra izan eta gero, talde propioa lortzeko esperantza agertu zuten Le Penek eta PVV alderdiko buruak.

Datozen egunetan Le Penek prentsaurrekoa deituko du talde propioaren sorrera iragartzeko, Europako iturrien arabera.


Egoera ekonomikoak «itota» daude eremu ez-euskalduneko ikastolak

Hainbat urtetako plana eskatu diote Nafarroako Gobernuari, zentroek duten defizitari aurre egin ahal izateko

«Itota». Halaxe daude Nafarroako eremu ez-euskalduneko ikastolak. Haien egoera ekonomikoa «larritzat» jo dute Nafarroako Ikastolen Elkarteko kideek Nafarroako Parlamentuan. Hezkuntza batzordean agerraldia egin zuten atzo, eta eskaera zehatza egin zuten parlamentuko taldeen aurrean: Nafarroako Gobernuko Hezkuntza Departamentuarekin hainbat urterako plana sinatu nahi dute, egun duten defizitari aurre egin ahal izateko. Lanean jarraitu ahal izateko.

Gobernuak ez-euskalduntzat jotzen duen eremuko ikastolen egoerari buruzko datuak jarri zituen mahai gainean Fontellasko Argia ikastolako Susana Suarezek: «Eremu horretan ari garen sei ikastolen artean 1.115 ikasle ditugu. 2006tik legearen barruan dira zentro guztiak. 2007an ikastolak finantzatzeko legea onartu zen. Haren eskutik garatutako hainbat urterako plana, hala ere, 2008an gelditu zen bertan behera. Ondorioz, 2009tik, defizit egoera larrian gaude», azaldu zuen.

Administrazioak egin beharko lukeen lana ikastolek egiten dutela gogoratu zuen Suarezek. Aurtengo defizita 863.000 eurokoa dela zehaztu zuen, eta datozen urteotarako milioi bat baino gehiagokoa izanen dela aurreikusten dutela. Defizit egoera horri aurre egiteko, hain zuzen, plana eskatu diote ikastolek Nafarroako Gobernuari.


Uxue eta Olatz Yong Lian

Uxue eta Olatz Yong lian diaz azkeneko bi txikiak.

Uxue, Eneida eta Bittoren alaba da eta 2005eko Otsailaren 22xan jaio zan. Uxuek beste ahizpa bat dauka, Lorea.

Olatz, Ana eta Ikerren alaba da eta 2004ko Maiatzaren 15an jaio zan Jiangxi probintzian, Txinan. Olatzek be beste ahizpa bat dauka, Izar.

Kuadrillan ume gehixau be dagoz; Unai Zabalan semia, Ojangurenek Maria eta Martin, Iñaziok Jone, lehen aipatutako Lorea eta Izar eta bidian datozenak ehhh File eta Kantoi ! !! bueno horrek nik dakidanak. Baina, Uxue eta Olatz izan diaz blog honetako lehenenguak.


«Akats gutxien egiten duen bikoteak irabaziko du finala»

Bigarren finala segidan jokatuko du gaur, Aritz Zubiri goizuetarrak, Sagardoaren Txapelketarena lehiatu ondoren. Gaurkoan, Promozioko txapelaren bila aterako da, 16:00etan Galarretan. Eloy izanen du bikote, aurrelari bezala; eta Etxarri eta Labaka kontrario. «Akats gutxien egiten duen bikoteak irabaziko du finala», nabarmendu zuen goizuetarrak, osteguneko pilota aukeraketan.

«Guk pilota motelagoak aukeratu genituen, eta beraiek biziagoak, Etxarrik kolpe haundia daukalako», azaldu zuen Zubirik.

Esperientzia daukaten bi atzelari ariko dira finalean, eta bi aurrelari gazte. Horregatik, goizuetarrak uste du, «nerbioak kontrolatzea» izan daitekeela klabeetako bat: «aurrelariak beti sartzen dira jokuan, eta uste dut, frontisean pilota gehien jartzen dituen bikoteak, asko izanen duela irabazita, txapela janzteko», dio berak.

Eloyri buruz, adierazi du «oso ausarta» dela: «ez dauka beldurrik paretan sartzeko, eta ezta pilota atakatzeko ere. Hobetzeko marjen haundia dauka. Hasieran kosta egin zitzaigun pixka bat, elkar ezagutu arte, baina hobetzen joan gara, eta azkenean oso ondo moldatu gara».

Goizuetarren babesa

Sagardoaren Txapelketako finalean bezala, herrikideen babesa espero du: «orduan goizuetar asko etorri ziren animatzera; orain ez du uste hainbeste etorriko direnik, baina seguru azalduko direla batzuk», adierazi du.


Gero arte, kirol denboraldiari

Denboraldia bukatu da Txorierriko hainbat kirol talderentzat. Batzuek helburuak lortu dituzte eta pozik agertu dira eta beste batzuek, ez, ordea.

Zamudio Kirol Elkartea azkenen artean kokatu ahal da. Zamudioztarrek urte zoragarria egin zuten iaz eta ondorioz, Bigarren B mailara igo ziren. Aurten, erronka are handiagoa zen, mailari eustea, baina ezin izan dute helburua lortu. Denboraldi zaila izan da eta azkenean, bakarrik bost partida irabazi eta gero, azken postuan gelditu dira.

“Nahiz eta mailari ezin eutsi, oso pozik gaude, esperientzia polita izan dugulako. Gainera, Zamudio kokatu dugu Estatuko mapan eta orain apur bat ezagunagoak gara. Beste taldeek begirunea eta adiskidetasuna adierazi dizkigute gure filosofiari esker: herri txiki bat, talde gazteak, diru gutxi... Kontuan izan behar dugu guk 80.000 euroko aurrekontua izan dugula eta aurten, lehian, 300.000 euroko aurrekontua duten talde batzuen kontra ibili garela. Ez da erraza”, esan du Fidel del Prado taldeko presidenteak.

Derio taldeko neskek, aldiz, Euskal Ligarako igoera lortu dute. “Denboraldia oso gogorra izan da, baina neskek primerako lana egin dute urte osoan zehar eta, gainera, izugarrizko inplikazioa adierazi dute. Iaz, igoera lortzeko zorian egon ginen eta aurten igotzea genuen helburu. Azkenean bete dugu eta poz-pozik gaude”, esan digu Juan Carlos Palacio presidenteak. “Igoera neskena da. Kluba zerotik eraiki dugu denon artean, eta datorren urtean Euskal Herri mailan sartuko gara lehian. Hori oso garrantzitsua da bai guretzat, bai Txorierri osorako”.

Areto-futbolean ere badago Derion oso pozik dagoen talde bat, Pozgarri, alegia. Lehenengo zein hirugarren taldeek igoera lortu dute: Pozgarri A taldeak, Lehentasunezko Mailara; eta Derioko Txorierrik, Lehenengo Mailara. “Talde nagusiak igotzea zuen helburu, hasiera-hasieratik eta oso pozik gaude. Hala ere, sorpresa handia izan da Derioko Txorierrik igoera lortzea”, dio Unai Ezkurra taldeen koordinatzaileak.

Saskibaloia

Saskibaloiari dagokionez, Zamudio Saskibaloi taldeak (Sbt) Liga irabazi zuen eta lehendabiziko aldiz, igoera fasea antolatu zuen herriko kiroldegian. Lehenengo kanporaketa gainditu ostean, 52-72 galdu zuen Anbotopeko taldearen kontra. “Eskerrik asko senideei, bikotekideei eta azken urteotan babesa eta laguntza eskaini diguten guztiei; eta zorionak, Anbotopeko taldeari, noski”, esan digu Sergio de la Vega jokalariak. Igoera fasean porrot egin arren, txorierritarrek oso balantze ona egin dute. “Giro itzela egon da kiroldegian eta, finalerdietan zein finalean harmailak jendez beteta egon dira: senideak, federaziokoak, herrikoak... Jai polita antolatu genuen eta horri esker, oihartzuna eman diogu herriari. Gu apur bat etsituta gaude irabazi ez izanagatik, baina oro har denboraldi ederra egin dugu: liga irabazi dugu eta bakarrik lau partida galdu ditugu urte osoan zehar. Pozik egoteko modukoa da”.

Era berean, Saskitel Derio, Integra2 Loiu ST eta Loiu STB taldeek ere lortu dute igoera, Lurraldeko Bigarren Maila Berezira. Derioztarrek liga irabazi dute eta loiuztarrak bigarren postuan gelditu dira, bakoitza bere multzoan. “Aurten Mungiako talde batekin elkartu gara eta indartsu ibili gara. Horri esker, igoera lortu ahal izan dugu”, azaldu digu Roberto Flores Saskitel Derio taldeko koordinatzaileak.


Hamargarren aldiz parte-hartze aurrekontuak

Irurtzundarrek gaurtik hilaren 15era arte dute aukera proposatutako lau proiektuen artean gogokoenaren alde botoa emateko. Aukeratutako proiektua gauzatzera udalak 35.000 euro bideratuko ditu.

Dagoeneko Irurtzungo etxe guztietara iritsi da parte-hartze aurrekontuen berri ematen duen esku-orria. Eta harekin batera botoa emateko orria ere. Tahona, Ana Mutiloa farmazia, Martirena-Gastearena farmazia, Lorena fruta-denda, Erosle, udaletxea, jubilatuen elkartea edo Pikuxarren dauden kutxetan jaso dira irurtzundarren botoak. Baina e-posta erabiltzeko aukera ere badago, preparirurtzun@gmail.com helbidea hain zuzen ere. Herritarrek aukeratutako proiektua gauzatuko du udalak.

Irurtzungo Aurrekontu Parte-hartzaileen herritar taldea azaroan abiarazi zuen hamargarren edizioa. 2019an jasotako proposamen eta iradokizunetan oinarrituz, aurre-aukeraketa egin zen eta, azkenik, irurtzundarrei lau proiektu aurkeztu dizkiete, “interesgarrienaren edo beharrezkoenaren aukeratu” dezaten. Taldekideek zenbaketa egin ondoren boto gehien lortzen duen proiektua udalari aurkeztuko diote, aurrekontuetan sar dezan.

Ekarpenak egiteko aukera

Irurtzundarrek etxean jasotako bozketa-orrien beheko partean proposamenak egiteko aukera eskaintzen duen espazio bat dago. Talde sustatzailearen nahia litzateke botoa emateaz aparte, atal hori ere betea ikustea. “Nork bere kalean edo auzoan dituen gabeziak adieraztea, edo proposamenak egiteko, nahiz eta garrantzi txikiagokoak izan”. Taldekideek jasotakoen berri udalari ematen diote. “Joan den urtean 41 eskaera edo iradokizun egin ziren, horietako gehienak hurrengo hilabetetan burututa, kostu ekonomiko txikia zutelako edo berehala bideragarriak zirelako”. Horregatik, taldetik proposamenak egitera gonbidatu dituzte irurtzundarrak. Baita heldu den urteko parte-hartze aurrekontuetarako proposamenak egitera ere. Zehaztu dutenez, “komenigarria da bideragarritasun minimo bat izatea, eta ahalik eta zehatzena izan daitezen”.

Lau proiektuak

Irurtzun atseginago egiteko plana

Proiektuak helburu anitz ditu: Irurtzun atseginagoa, berdeagoa, erosoagoa eta oinezkoendako erabilgarriagoa lortzea. Zehazki, ibilgailuek espaloiak errespetatzea izanen du helburu, loreontzi, zutoi, eskudel eta beste hainbat elementu apaingarri jarrita. Horrekin batera, kaleetan dauden bidegurutze batzuetan espaloia eraikiko da errepideraino, oinezkoen segurtasuna bermatzeko. Gainera, proiektuak herrian autoa gutxiago erabiltzeko beharraz kontzientziatzea landuko du.

Eta aurrekoa osagarri, herrian barna hainbat mural apaingarri eginen dira.

Barraketako esparrua asfaltatu edo hormigoitu

Azken urteetan herriko festetan barrakak jartzen diren espazio irekiko zoru zati batzuk asfaltatuak daude eta beste batzuetan hormigoi geruza bat dago eta gainerakoan hartxintxarra. Proposatzen dena da zorua berdintzea eta hobetzea. Horrela, aurrera begira, espazio hori erabili ahalko litzateke aparkaleku gisa, festetako barrakak jartzen segitzeko edo espazio irekietarako egokiak liratekeen beste zenbait erabileratako.

Atakondoako patioan umeendako parkea

Patioa, jolastokia izateaz aparte, hezkuntza espazioa da eskolarako eta aisialdi gunea herri osorako. Ikasturte hasieratik eskolako patioak bi zabu zahar besterik ez ditu Haur Hezkuntzako 102 ikaslerendako eta, praktikan, herriak parke bat galdu duela esan daiteke. Eskolaren eta herriaren eremu hori berreskuratzeko parke berri bat egitea proposatu da, erabilgarritasun eta segurtasun irizpide jakin batzuen arabera pentsaturik.

Toilekan eta txakurrendako guneak

Proiektuak bi ekintza ditu oinarri: toilekana erabiltzeko kontzientzia zabaltzea eta txakurrek jolasteko guneak egokitzea. Aurreneko kasuan, toilekanak erabiltzeko kanpaina eginen litzateke. Izan ere, prest daude txakurren gorotzak biltzeko puntu horiek. Bigarren jardunbidea litzateke estali gabeko txakurrendako jolasguneak itxiak egokitzea, beste herri batzuetan dauden bezala. Kokaguneak izan litezke: Plazaola ingurua, industrialdea eta igerilekuan baina zehaztu gabe oraindik.

Parte hartze aurrekontuen bidez aukeratutako proiektuak

2011 Erreka eta Bi Haizpetako inguruak aisiarako berreskuratu.

2012 Espaloiak errespetatu. Seinaleak errespetatu.

2013 Igerilekuetako instalazioak hobetu.

2014 Atakondoak aldagelak.

2015 Karpa.

2016 Anbulantzietarako sarbidea egokitzea.

2017 Plazako zorua eta harmailak konpontzea.

2018 Igerilekuetako berdeguneak eta sarrerako hurbiltzea konpontzea.

2019 Igerilekuetako aldagelak konpontzea.


Udaleko batzorde eraketarako osoko bilkura egingo dute

ZUMARRAGA // Agintaldiko lehen osoko bilkura egingo dute gaur Zumarragako udaletxeko areto nagusian. Udalbatza berria, oraingoan hamahiru zinegotzirekin, jarriko da aretoko mahaiaren bueltan. Batzorde guztiak eratuko dituzte, alderdietako bozeramaileak izendatu, ordainsariak finkatu eta bestelako erakundeetara joango diren ordezkarien izenak emango dituzte. Gaur 12:00etan da.


Pasaiako udaltzainak kalera atera dira

Udaltzainen elkarretaratzea, gaur goizean, Donibanen, udaletxe aurrean.

Pasaiako Udalak Eusko Jaurlaritzaren Segurtasun Sailak prestatu duen LEP deialdi bateratuan parte hartzeko asmoa du, udalean ordezkaritza duten sindikatuek salatu dutenez. Erabakia ez da langileen batzordearen gustukoa izan, eta elkarretaratzera deitu dute. ELA, LAB eta CCOO sindikatuek salatu dutenez, hiru lanpostu huts betetzeko deialdia egin asmo du udalak Arkauterekin batera.

Erabakia deitoratu dute aipatu sindikatuek, eta gogorarazi dute, Lanpostuen Eskaintza Publikoak egiteko eskumena udalarena dela, eta Udalhitzek jasotzen duenaren arabera, udalak alde sozialarekin negoziatu behar dituela aipatu eskaintzak. Horrez gain, Pasaiako Udaleko Pertsonal Batzordean lanpostu hutsak betetzeko orduan lehentasuna bertako LEPei ematea adostu zutela nabarmendu dute, baita udalak berak kudeatuko lituzkeen lan poltsei ere. “LEP prozesuak beste erakunde bati enkargatzeak zuzen zuzenean jotzen du polizia ereduan ere pasaitarrekiko hurbiltasuna lortzearen aurka, eta hurbiltasuna da langileen batzorde honek defendatzen duena”, adierazi dute. Zentzu horretan, “udaltzaingoa herritarra” defendatzea izan da gaurko elkarretaratzearen asmoa.

Honenbestez LEP prozesu bateratua etetea eskatu diote sindikatuek udalari, eta lanpostu zerrendako hutsune guztiak eskain ditzala. Horrez gain, lanpostu horietarako hautaketa prozesua alde sozialarekin negoziatua izan dadin eskatu diote, eta polizia ereduan ere hurbiltasunaren alde egin dezan.


Konposta auzolanean:

aukera eder bat

Egin klik guztia irakurtzeko


Berriz ere nahastuta

Aspe eta Asegarceko pilotariekin osatutako bikoteek jokatuko dute Bilboko Aste Nagusiko torneoa. Jaialdi guztiak 17:30ean hasiko dira


San Miguel etxeak garagardo dastatzea egingo du eguenean Espaloian

Garagardo dastatzea egiteaz gain San Miguel etxearen asmoa da Elgetako ekitaldian inguruko tabernariei ikastarotxo bat eskaintzea. Garagardoa zela kontserbatu eta zerbitzatu gogoratuko dute. Hitzordua, 19.30ean.

San Miguel etxeko Juan Gartzia izango da eguenean Espaloiko ekitaldian. "Ekitaldira etortzen direnak ez dira ikusleak bakarrik izango. Euren garagardoa ateratzeko aukera izango dute. Eta horrek balioko digu zerbitzarien lana hobeto baloratzeko". Elkarrizketa egin diogu.

Zer ekarriko duzue Espaloira?

Garagardoarekiko gure pasioa eta ostalaritzako profesional onekiko errespetua. Garrantzitsua da garagardo bat ondo zerbitzatzen jakitea dastatzerakoan edariaren ñabardura guztiak antzemateko.

Dastatze saioa izango da, baina baita ikastaro txiki bat ere inguruko ostalariendako, ezta?

Horrela da. Alde batetik, San Miguel etxeko garagardo ezberdinak dastatzeko aukera emango dugu. Zaporeak, alkohol graduazioak eta beste zenbait ezaugarriren berri emango dugu. Horrela, unearen arabera zein garagardo eskatzea komeni zaigun ikasiko dugu. Baita aurrean ditugun jakien arabera zein den egokiena ere. Bestalde, eguneratze ikastaroa izango da sektoreko profesionalendako. Garagardoen sailkapena eta elaborazioa, instalazio egoki baten ezaugarriak… alde tekniko horiek guztiak ekarriko ditugu gogora. Azkenik, garagardoa era egokian nola zerbitzatu azalduko dugu.

Garagardo kontsumitzaile onak gara?

Bai. Kontsumitzaile txarrak bagina ez genituzke garagardo etxeak ezberdinduko eta berdin litzaiguke zein tabernara joan garagardoa edatera. Ez da horrela. Aukeratu egiten dugu nora joan. Taberna batzuetan garagardo asko saltzen dute, beste batzuetan aldiz ez dute negozioak aurrera egiterik lortzen… Hori bai, gure exijentzia maila hobetu daiteke, eta hori ezagutzarekin lortzen da.

Asko dugu ikasteko?

Ez dut uste. Garagardoaren kontsumoa oso errotuta dago gurean. Kontua da garagardoak ere bilakaera bat izan duela. Lehen estandarra zen, orain barietate askoz ere gehiago ditugu. Bestalde, ardoaren eta garagardoaren arteko alderaketan, garagardoa beti kontsideratu dugu kalitate gutxiagoko produktua. Ez da zuzena. Kontsumitzaile bat garagardoen arteko ñabardurak antzematen hasten denean ikusten da hori.

Garagardo on bat prestatzeko zein baldintza bete behar dira?

Garagardoa, normalean, lagunartean kontsumitzen dugu. Taberna aukeratzerakoan nik eskatuko nituzte:

. produktu on bat. Niretzako, San Miguel.

. instalazio egoki bat, produktuaren tenperatura zein egoera higienikoa eta organoleptikoa ziurtatuko dituena.

. edalontzi egokia. Garbia, freskoa, markarik gabekoa eta garagardoa zerbitzatu aurretik apur bat bustiko duguna.

. Profesional inplikatua. Ezinbestekoa. Gertatzen da marka bereko garagardoa taberna batean bestean baino gozoagoa egotea. Zergatik? Zalantzarik gabe zerbitzariaren trebeziagatik.


Haur sahararrentzako festa antolatu dute Zumaian

Urduñan (Bizkaia) haur sahararrentzat antolatu diren udalekuetan izan dira Darahli elkarteko 20 gazte, begirale lanetan. Han izandako esperientziari segida emateko, udalekuetako haurrak Zumaiara eta Zestoara ekarriko dituzte abuztuaren 2,3 eta 4ko asteburuan. Hona hemen egun horietarako prestatu dieten egitaraua:

Abuztuak 2, ostirala, Zumaian

-Zumaiako Itzurun hondartzan eguna igaroko dute, arratsaldez jolasak izango dira DARAHLI elkartearen bitartez eta bertan bazkaldu eta afalduko dute. Sahararrekin batera jolasetan parte hartu nahi duten ume guztiak gonbidatuta daude.

-Gaua Lasturko aterpetxean pasako dute.

Abuztuak 3, larunbata, festa eguna Zestoan

- 11:00etan, Iraetako futbol zelaian jolasak.

- 13:00etan, Udaletxean harrera, haima eta banderaren igoera.

- 14:30ean, Bazkaria herrikoia plazan (Urola Kostako herri guztietan txartelak salgai 8 euroan; Zumaian ZALLA tabernan).

- 16:30etik 20:30era, Puzagarriak eta ume jolasak Laranjadi plazan.

- 19:30ean, saharar musika talde baten kontziertoa.

Abuztuak 4, igandea, Lasturren

-Lastur inguruko mendi buelta eta jolasak. Bazkaria.


Ustezko kolpisten kontrako epaiketa garrantzitsuena hasi dute Turkian

Iazko uztaileko estatu kolpe saiakera dela eta, 486 pertsona epaituko dituzte, eta tartean daude hainbat buruzagi militar eta Gulen predikatzaile islamista. HDPren protestaldia Istanbulera iritsi da

Ez da iazko uztailaren 15etik 16rako gauean Turkian gertatutako estatu kolpe saiakeraren ustezko egileen kontrako aurreneko epaiketa, baina bada handiena, baita garrantzitsuena ere. Inportanteena, Recep Tayyip Erdogan presidenteak uste duelako haren kontrako saialdia Ankarako Akinci aire basetik gidatu zutela, eta, hain zuzen, ustez hura zuzentzen zuten militar goi kargudunak daudelako hilaren 29a bitartean Ankarako kartzela batean epaiketarako esklusiboki eraikitako eraikinean deklaratuko dutenen artean. Eta handiena, guztira 486 akusaturen lekukotzak entzungo dituelako epaileak. Gehienak militarrak dira, baina zibilak ere badaude akusatuen artean. Fethulla Gulen, esaterako, duela urte batzuk arte Erdoganen aliatua zena, 1999tik AEBetan bizi den predikatzaile islamista ospetsua, Istanbulen esanetan kolpearen hauspotzaile nagusia izan zena. Ez da, ordea, epailearen aurrean agertuko, AEBek, beste behin, ez baitute onartu Turkiaren estradizio eskaera. Gulenek behin baino gehiagotan adierazi izan du ez zuela inolako loturarik eduki matxinadarekin.

Epaiketaren aurreneko egunean ehunka lagunek protesta egin zuten kartzelaren bueltan. Bien bitartean, Istanbulera iritsi zen HDP Herriaren Alderdi Demokratikoa koalizio kurduak Kontzientzia eta justizia lelopean antolatutako mobilizazioa. Joan den astean hasi zen, Diyarbakirren, Turkiaren menpeko Kurdistango hiri nagusian, kurduen aurkako errepresioaren areagotzea salatzen duen protesta, eta Sirri Sureyya Onder parlamentariak atzo jakinarazi zuen herrialdearen ipar-mendebaldera eta hego-ekialdera hedatzeko asmoa daukatela. Azken hilabeteotan, HDPko hainbat parlamentari kartzelatu ditu Erdoganen gobernuak —alderdiak 59 aulki dauzka legebiltzarrean—.

Ankaran epaitzen hasi diren akusatuen artean, 461 daude badaezpadako atxiloaldian, hemezortzi baldintzapeko askatasunean, eta zazpi, berriz, ihes eginda. Fiskaltzak akusatzen ditu, besteak beste, konstituzioa urratzeaz eta Erdogan presidentea hiltzen saiatzeaz, eta saialdiaren buruzagitzat hartutako 45 akusatuentzako bizi osorako kartzela zigorra eskatzen du. Ordu batzuk baino ez zituen iraun saiakerak, eta, gobernuko iturrien arabera, 249 lagun hil zituzten kolpistek; horietako gehienak zibilak. Kolpistei dagokienez, gobernuaren aldekoek 35 hil zituzten.

Gau hartan gertatutakoaz hitz egingo dutenen artean dago armadako aireko indarraren buru zena, Akin Ozturk jenerala. Erdoganen aldekoek kolpea zuzentzea leporatzen diote, baina hark ukatu egiten du. Aire erasoak egin zituzten militarrek orduan: parlamentuari hainbatetan eraso zioten, zerbitzu sekretuen egoitzak, Ankarako presidentearen jauregia, eta Erdoganek Egeo itsasoan Marmarisen daukan oporlekua ere bonbardatu zuten. Hori gertatu baino ordu pare bat lehenago alde egin zuen presidenteak handik.

Gobernuaren eta armadaren arteko harremanak beti izan dira zailak Turkian, eta «konstituzioa, demokrazia eta eskubideak» berriro ezartzeko eskatu zuten militarrek orduan. Ekintzak koordinatu zituen, ustez, Adil Oksuz teologoak, eta hura ere akusatuetako bat da. Baina hasieran atxilotu zuten arren, behin aske geratu eta gero alde egin zuen, eta atxilotze agindua dauka.

Dena dela, 486 horiek ez dira asko, Erdoganek hasitako purga politiko eta militarreko zenbakiak kontuan hartuz gero, behintzat. Turkiako Barne Ministerioak berak eman berri ditu datuak. Joan den astean bertan 593 atxilotu zituzten Gulenekin loturaren bat izatea leporatuta; beste 243 PKK Kurdistango Langileen Alderdiarekin harremanen bat dutelakoan; 57 EI Estatu Islamikoarekin, eta 28 «ezkerreko talde terroristekin». Azkeneko urtean atxilotutako funtzionarioak 50.000 baino gehiago dira, eta kargugabetutakoak 150.000tik gora.

CHPri babesa eskatuz

PKKrekin loturaren bat dutelakoan, Turkiako Gobernuak HDP alderdiko hainbat parlamentari atxilotu ditu azken hilabeteotan. Fiskaltzak ehunka urteko kartzela zigorra eskatzen du haientzat. Horren harira, Serpil Kemalbay diputatuak babesa eskatu dio CHP Herrien Alderdi Errepublikanoari, Istanbulen egindako protestaren aurreneko egunean. Izan ere, Enis Berberoglu CHPko kideari 25 urteko kartzela zigorra ezarri zioten, eta HDPk horren aurka protestatzeko Istanbul eta Ankara lotu zituen martxan parte hartu zuen, aurreko hilean. «Elkartasun hau indartsuagoa bilakatzea espero dugu. Demokraziaren alde dauden guztiek eman beharko lukete guk eman genuen sostengu bera», esan zuen Kemalbayk, CHP aipatu gabe.


Irrintzi plaza 2017-11-15

Pello Iturria botikaria izan da gaurko lehendabiziko gonbidatua, berbena eta iodo belarra sendabelarrei buruz solastu zaigu. Txile aldera jo dugu gero jakiteko non eta zertan dabilen Andoni Sagastibeltza, eta Josetxo Azkona idazlearen olerkiak ere aditu ditugu. Zineman, Gontzal Agoterekin, "The Square" filmea ikusi dugu. Olaia Baigorriren irrintzia entzun eta Xorroxin irratiko Julen Zelaietak Baztan, Malerreka, Bortziri eta zonalde horretako informazioa pasa digu eta Irrintzi Sound System saioan Xabier Zamargilea musikaria etorri zaigu.


Abertzaleek eskatu arren, Sanz oraingoz ez da CANen aferaz arituko parlamentuan

PSNk jakinarazi du CANi buruz ekinaldi sorta bat egiteko asmoa duela, eta tartean dela Sanzen agerraldia

Nafarroako Gobernuko eta CANeko presidente ohi Miguel Sanzek Nafarroako Parlamentuan CAN aferaz hitz egiteko eskatu zuten Aralarrek eta Nabaik. Baina, oraingoz, Sanzek ez du agerraldirik egingo parlamentuan. Datorren asterako utzi dute gaia, PSNk hala eskatuta. Alderdi horrek gaineratu du ekimen sorta bat duela prestatuta CAN auziaz eta Sanzen agerraldia, «besteak beste», ez dagoela alboratuta.

Horren harira, UPNko idazkari nagusi Carlos Garcia Adanerok adierazi du bere ustez norbaitek galdetu beharko liokeela Sanzi parlamentura joan nahi duen ala ez. Eta gaineratu du ez zaiola zentzuzkoa iruditzen hedabideen bitartez hori eskatzea. «Zentzuzkoena da hona etorri eta harekin hitz egin nahi baduzu, zuzenean deitu eta zure nahiaren berri pertsona horri ematea», esan du.

Nafarroako Bilduko bozeramaile Bakartxo Ruizi, aldiz, «lotsagarria» iruditzen zaio Sanzek abertzaleek eskatutako agerraldiari uko egin izana. «Badirudi txantxetan hartzen duela parlamentu honek Nafarroako Kutxaren aferaren inguruan egiten dion edozein eskaera», salatu du.

Garcia Adanerori «astakeria galanta» iruditzen zaio esatea Sanzek Nafarroako Parlamentuari «errespetu gutxi» diola. Sanzek erabaki behar du parlamentura joan ala ez, idazkariaren ustetan. «Ez dakit zein den eskaera horren helburua; ikusi dugu etorri ala ez ondorioa bera izango dela, berak esandakoak batzuentzat ez duela ezertarako balio izango».

Era berean, UPNren martxoaren 17ko kongresuari buruz hitz egin du UPNko idazkari nagusiak. Oraingoz, espero dute Yolanda Barcinak eta Alberto Catalanek haien hautagaitza aurkeztea, baita idazkari nagusi izateko Amelia Salanuevak bere burua aurkeztea ere. «Guztiak errespetatzen ditut», adierazi du. Postuetara aurkezteko epea bihar irekiko da. Horregatik, ohartarazi du oraindik epea hasi besterik ez dela egin, beraz, itxaroteko unea dela.

Horrez gain, ziurtatu du alderdiko kideek ez dutela gobernuaren lana «ezbaian» jartzen, «aurkakoa baizik».Baina gauza bat alderdia dela eta bestea gobernua.

Nafarroako Gobernuko eta UPNko presidente Yolanda Barcinak buruan du Alberto Catalan. Barcinak jakinarazi du UPNren kongresurako Catalan alderdiko presidente izatera aurkezten ez bada, bere taldeako presidenteordetza eskaintzeko asmoa duela. «Azkenean ez aurkeztea erabakitzen badu, presidenteorde izateko proposamena mantenduko dut; gure alderdia indartzeko batera lan egiteko, elkarren arteko konfiantzan oinarritutako talde bat sortzeko, inposaketarik gabekoa», adierazi du. Catalanen erabakiaren zain dago orain Barcina. Bihar zabalduko dute hautagaitza aurkezteko epea, baina argi du zein pauso emango duen.


Martxoaren 5ean eginen dira inauteriak

Ihauteriak heldu dira azkenian gure herrirat, heldu den martxoaren 5an. Aurten ere egitarau polita proposatzen digute antolatzaileek. Goizeko 9etan, hartza herriko plazara jautsiko da, eta kondatuko digu nola pasatu dituen bere neguko hilabete txarrak, Pireneetako mendietan kukutua egonez geroz. Beti bezala, ezta bakarrik etorriko. Basajaunak ere agertuko dira, eta hartza segituko dute herriko auzoetan, primaderaren etortzapena iragartzeko. Elgarretaratze nagusia arratsaldeko 3etako finkatu dute antolatzaileek, herriko plazan. Bigarren partea ibilaldiarekin hasiko da, herriko karriketan. Gazteek Ihauterietako dantzak eginen dituzte Pantzar jujatu aintzin. Gero, parte hartu dutenek gomitatuak dira krakada hartzera. Herriko ihauteriak animaleko poteoarekin bukatuko dira, herriko musikariek alaiturik.


Romero egonkor dago, baina dagoeneko likidoak hartzen ditu

Epaitegietan Ana Mato Osasun ministroaren eta Javier Rodriguez Madrilgo Osasun kontseilariaren aurka egiteko asmoa du erizainaren senarrak, bikotearen bozeramaileak iragarri duenez.

Teresa Romero ebolaz kutsatutako erizainak larri jarraitzen du, baina egonkor dago. Dagoeneko ohetik altxatzen da eta likidoak hartzen ditu, Romeroren senitarteko batek azaldu duenez. Erizaina “oso animatuta” dagoela erantsi du.

“Momentuz dena primeran doa”, azaldu du Romeroren lehengusinak. “Honaino heldu izana garaipen bat da jadanik”, gaineratu du, “egunik zailenak dagoeneko igaro dituelako”.

Hala eta guztiz ere, “egoera larria da oraindik” eta garaipenik ezin dute ziurtatu, “gaixotasun gaiztoa da eta berriro okerrera egin dezake”, azpimarratu du senideak.

Senarrarekin elkarrizketa

Bestalde, Javier Limon senarrarekin hamar minutuko elkarrizketa telefonikoa izan du Teresak goizean, Maria Teresa Mesa bikotearen bozeramaileak Carlos III ospitaleko ateetan jakitera eman duenez.

Teresak berak senarrarekin hitz egitea eskatu zuen atzo. Limonek emozionaturik hartu du bere emaztearekin hitz egiteko aukera.

Antza denez, ebola kutsatu bat berriz artatuko ote lukeen galdetu dio Limonek Teresari. Erizainak hurrengoa erantzun dio senarrari: “Noski baietz, orain are gehiago, birusaren aurkako antigorputzak garatu ditut eta. Ez da ezer gertatzen”.

Excalibur zakurraren inguruan galdetu dio erizainak senarrari. Animalia urriaren 8an hil zuten kutsatzeko arriskuak saihesteko. Ez kezkatzeko esan dio Limonek Romerori, hau da, zakurra hil dutela ez dio aditzera eman.

Mato eta Rodriguez auzitara eramateko aukera

Epaitegietan Ana Mato Osasun ministroaren eta Javier Rodriguez Madrilgo Osasun kontseilariaren aurka egiteko asmoa du erizainaren senarrak, bikotearen bozeramaileak iragarri duenez.

Osasun kontseilariak barkamena eskatu zion gutun baten bidez, baina Limonek ez du onartu. Senarraren hitzetan, barkamena “askoz lehenago” eskatu behar izan zuen.

“Dimisioa izango da onartuko dion gauza bakarra”, nabarmendu du bozeramaileak. Demandaren nondik norakoak zehazteko abokatuarekin biltzea espero du Limonek.

"Itxaropentsu"

Ebolaz kutsatutako erizain laguntzailea egonkor dago, larritasunaren barruan, Ana Mato Espainiako Osasun ministroak gaur jakinarazi duenez. Gainera, medikuen iritziz, badago itxaropentsu egoteko arrazoirik.

"Teresa Romero da lehentasuna, hura lehenbailehen osatzea. Medikuek itxaropen zantzuak antzeman dituzte", hala erantzun dio Osasun ministroak PSOEk Diputatuen Kongresuan egindako galdera bati.

Carlos III ospitalean zaintzapean jarraitzen duten 15 pertsonaren osasun egoera ere hizpide hartuta, guztiek sintomarik gabe jarraitzen dutela adierazi du.

Orain lehentasunak Teresa Romeroren bizia salbatzea eta lehen sintomak agertu zirenetik berarekin kontaktuan egon ziren pertsona horiek babestea dira, Osasun ministroaren arabera.

Hiru eguneko tartean, eta ikerketa amaitu aurretik, osasun langileak babesteko protokoloa indartu dutela nabarmendu du Ana Matok. "Izan ere, Espainian zerbaitek eragin du ebola zuen gaixo batekin kontaktua izan duen langile bat kutsatzea", gaineratu du.

Halaber, Ana Mato Osasun ministroak nabarmendu du Espainia izan dela osasun langileak babesteko protokoloa indartzeko erabakia hartu duen lehen herrialdea. Espainiaren ondotik, AEBko Gobernuak ere protokoloa indartu du, eta litekeena da Europar Batasuneko herrialdeek neurri bertsuak hartzea.

"Baliteke guztia ondo ez egitea”

Ebolaren krisia kudeatzeko garaian “baliteke guztia ondo ez egin izana”, lehen aldiz onartu du Osasun ministroak. “Seguru asko hobetzeko gauza ugari” daudela erantsi du.

Hala ere, Gobernuak “zero minututik” egoera kontrolatzeko eta kutsatze berriak saihesteko lan egin duela defendatu du Matok. “Seguruenik guztia ez dugu ongi egin eta ziur asko hobetzeko gauza ugari egotea”, onartu du Matok Kongresuko Osasun Batzordean.

Horrela, ministroaren kudeaketa txartzat jo dute oposizioko taldeek eta hanka-sartzerik onartu ez duela aurpegiratu diote.


Ikastolaren bizikleta eguna

Iñigo Aritza ikastolako makina bat ikaslek ikastolarako joan-etorria bizikletan egin dute.

Ikasleen artean bizikletaren erabilera sustatzeko, gaur Iñigo Aritza ikastolako ikasle ugari bi gurpil gainean joan dira ikastetxera, guraso batzuk lagunduta. Zumalakarregi plazatik abiatu da ikasle tropela 8:40an. Ibilbidean tropela handitzen joan da ikasleak San Juan, Zelai, Gartzia Ximenez eta Txioka ikastolan zain zeuden ikasle gehiagorekin. Guztiak 8:50erako Basomuturreko ikastolara iritsi dira. Aldez aurretik ikasleei bizikleta tropelean joateko emandako aholkuak errespetatu dituzte.

Iñigo Aritza ikastolatik jakinarazi digutenez, heldu den ikasturtean ikastetxera bizikletan joateko martxan jarri nahi duten Bizibusa proiektuarako proba eguna izan da gaurkoa.

Beste esperientzia batzuk

Aralarko Mikel Donea institutuak, Ingurumena Hobekuntza programaren barruan, ikasleen artean bizikletaren erabilera sustatzen du. Kirol heziketa departamendua arduratzen da mugikortasuna lantzeaz. Hala maiatzean ibilbideak egiten dituzte. Bestalde, Sagrado Corazon ikastetxean hainbat urte daramate ikasleak elkarrekin ikastetxera joaten. Ikastolan bezala, hainbat geldialdi egiten dituzte eta taldeko arduraduna ikasle guztiak taldera batu zaizkiola ziurtatu ondoren, ikastetxerako bidean segitzen dute.


3-1 galdu du Trintxerpek Beti Gazteren kontra

Josu Zubiaren mutilek ezin izan zuten Beti Gazteren kontra. 3-1 galdu zuten. Partidaren lehen zatia nahiko lehiatua izan zen arren, atsedenaldiaren ondoren, Beti Gaztekoak indartsu zelairatu eta hamar minutuan bi gol egin zituzten. Amedek egin zuen Trintxerperen gola.


2019-09-30

Gaur ML Modako Asier eta Leireizan ditugu gurean, amari Nafar Gobernuak sari bat eman diolako. Bestetik jakien xahuketaren kontrako asteaz eta ekimenaz ere hitz egin dugu.